Kuukausi valmennusta takana: tilannekatsaus - Karkkipäivä\n3.3.2016 by Sanni |\nTällä viikolla tuli kuukausi täyteen ruokavaliokokeilua ja on väliraportin aika. Missä mennään ja millaisia vaikutuksia olen havainnut?\nKertauksena: olen läpikäymässä 3 kuukauden mittaista valmennusohjelmaa FitFarmilla. Ohjelmaan kuuluu sekä ruokavalio että treeniohjelma, tavoitteena kohentaa kehitystä ennen kaikkea aerobisen liikunnan parissa.\nYleisesti vaikutuksista kehoon, mieleen ja energiatasoon:\nOlotila on pysynyt ensimmäisen viikon energiaromahduksen jälkeen mainiona.\nVireystaso on sama kuin ennen kokeilun aloittamista, mutta herään nykyään entistä aikaisemmin. Useimpina aamuina herään jo viideltä enkä pysty enää nukahtamaan uudelleen. Tämä on selkeä muutos joka ilmeni heti ruokavaliomuutoksen jälkeen. Koska uni-valverytmin säätelyssä on mukana paljon hormonaalisia tekijöitä, voisin päätellä, että ruokavalio on vaikuttanut hormonitasapainooni. (Optimal Performancella osattaisiin varmasti ottaa kantaa tähän puoleen.)\nPainoni on laskenut kokeilun aikana kaksi kiloa ja vartalosta on kutistunut senttejä. Laihtuminen ei ole toivottua eikä valmennuksen tavoitteena ja kun painon todettiin laskevan, ruokavalioon lisättiin rasvoja. Paino on kuitenkin edelleen pikkuisen jatkanut tippumista. Ruokavaliooni tehdään siis todennäköisesti jälleen muutoksia, tai ainakin lisään itse kaloreita jos vaaka näyttää edelleen laskevaa suuntaa. Koska nykyiselläänkin syön useimpina päivinä enemmän kaloreita kuin mitä ruokavalio ”määrää”, tuntuu laihtuminen oudolta. Lopulta selitys on tietysti hyvin yksinkertainen: normaali vhh-ruokavalioni on runsasenergisempää kuin kokeiluruokavalio.\nEdelleenkään kehossa ei ole ollut minkäänlaisia turvotuksia. Valitsemani hiilarinlähteet vaikuttaisivat siis sopivan minulle erinomaisesti.\nJuoksu: Arvioin jaksavani juoksua nyt jonkun verran paremmin.\nNormaalisti suoritan juoksulenkkini siten, että tunnin sisällä hidastan välillä kävelyksi, mutta nyt olen kyennyt vastustamaan hidastamisen mielitekoa ja pystynyt juoksemaan yhtäjaksoisesti 60 minuuttia. Toisaalta oma osuutensa on aivan varmasti myös valmennuksen tuomalla psykologisella motivaatiolla, sitä tsemppaa itseään rankemmin kun on tietoinen meneillään olevasta projektista. Huomaan ajattelevani, ”Kun sitä hiilaria nyt on koneessa enemmän niin täytyyhän mun jaksaa”. Kevyeltä juoksu ei kuitenkaan ole tuntunut. Valitettavasti ruokavalio ei myöskään poista juoksumatolla juoksemisen tylsyyttä ^_^ :D Odotan että tulee kevät ja pääsen ulos juoksemaan. :)\nPainoharjoittelu: Tykkään uudesta saliohjelmastani tosi paljon ja olen selvästi saanut valmennuksen kautta uutta motivaatiota ja inspiraatiota salitreenin puolella. No, punttitreeni onkin aina ollut itselleni se mieluisin liikuntamuoto – se vain ei valitettavasti auta portaissa hengästymiseen ;) Siksi tarvitaan myös aerobinen puoli.\nSalilla jeesaa FitFarmin Oskari Aaltonen\nOlen oppinut liikuntaharjoitusten järkevästä koostamisesta paljon: millainen setti on mielekäs ja riittävä tavoitteiden saavuttamiseksi. Suoraan sanottuna olen treenannut viimeiset kaksi vuotta ihan päin p:tä. Integroituani juoksun osaksi treeniä, olen tehnyt niin että juoksen ensin tunnin ja teen heti perään tunnin salitreenin. Ja tämä setti 4-6 kertaa viikossa. Kertoessani tästä Mikolle sain vastaukseksi pään puistelua, ”Ei noin”.\nMikon mukaan ei ole kovinkaan järkevä ja kehittävä strategia väsyttää itseään ensin juoksulla ja lähteä sitten suoraan nostamaan rautaa. Kuulostaahan se pirun loogiselta nyt kun sen kuulee ulkopuoliselta, itse vain ei ollut osannut ajatella asiaa niin. Salitreenille jää juoksun jäljiltä vajaat energiavarastot, eikä treeniä voi mitenkään vetää optimaalisesti kun lihas on jo väsynyt eikä sitä edes ravita välissä lisäenergialla. Kroppa on tällaisen setin jälkeen ihan puhki eikä varmasti ehdi kunnolla palautua seuraavaan päivään mennessä – ja sitten meikä on jo menossa vetämään samaa komboa uudelleen. Tulos: en kehity kunnolla kummassakaan lajissa ja suoritukset jäävät aina vajaiksi. Hyvä Sanni, olenpa vetänyt fiksusti! ^_^\nFitFarmin valmennuksessa olen oppinut, että määrä ei todellakaan ole yhtä kuin laatu. Minun ei tarvitse puskea kahta eri treeniä peräjälkeen ja niin monta kertaa viikossa kuin vain jaksaa, että pääsen tavoitteisiin. Siitä ei ole mitään hyötyä, päinvastoin.\nMaltillisempi tahti ja harjoitusten jakaminen eri päiville on paljon viisaampi strategia minun kaltaiseni kuntoliikkujan tavoitteiden kannalta. Olen tosi iloinen ymmärrettyäni tämän, nyt liikunta tuntuu oikeasti paljon kivemmalta. Liikuntaviikkoni näyttää nyt tältä:\nAluksi rajoittavilta tuntuvat asiat ruokavaliossa ovat nyt muuttuneet luovuuden lähteeksi, ihan niinkuin kävi vhh:nkin kanssa :) Kun ateriat täytyy koostaa tietyn mallin mukaisesti eikä voi käyttää entisiä lemppareitaan samaan tapaan, tilanne onkin johtanut yksipuolistumisen sijaan siihen, että on hauskaa keksiä millä tavoin aterioille saa sääntöjen puitteissa vaihtelua ja monimuotoisuutta.\nAamiainen ja iltapala toistuvat aina samanlaisina, niitä ei juuri voi varioida, mutta se ei onneksi haittaa sillä olen tähänkin saakka syönyt aamuisin lähes aina samaa ruokaa. En koskaan tunnu kyllästyvän kananmuniin ja rahkajogurttisekoituksiin :) Päivän vaihtelumahdollisuudet tulevat siis lounaalla ja päivällisellä.\nViimeisin löytöni ovat Vaasan Kaurasydän-leivät. Kaura on yksi valitsemistani hiilarin lähteistä, ja muutenhan sitä tulee syötyä vain puuron muodossa. Hoksasin, että 100-prosenttinen kauraleipä ajaa saman asian, ja nyt olen lisännyt aterioille myös lohihampurilaiset kaurapohjalla :)\nHämmästyin kun huomasin, että Kaurasydän-leivissä on yli puolet vähemmän hiilihydraattia kuin muissa leivissä, myös paljon vähemmän kuin Vaasan toisessa 100-prosenttisessa kauraleivässä. Tämä leipähän on siis käytännössä Minihiilari-tuotelinjan tasoa. Vaikka minun ei ruokavaliokokeilun puitteissa tarvitsekaan etsiä juuri niitä vähähiilarisimpia vaihtoehtoja, niin alempihiilihydraattisen kauraleivän käyttäminen hamppariateriassa jättää kiintiötä myös muulle hiilarille –> voin lisätä hampurilaisen kylkeen vähän bataattiranuja :)\nTämäkin päivä on nyt nähty: sorruin ”kumijuustojen” maailmaan. Ruoanvalmistus ilman juustoa on todella tylsää, ja tajusin, että välttelen ihan turhaan light-juustoja kun niiden käyttö mahdollistaa esimerkiksi gratiiniruokien valmistuksen siten, että pysyn kuitenkin ruokavaliolleni asetetussa rasvan kokonaismäärässä. Okei, kevytjuustot eivät tietenkään tuo yhtä hyvää makua kuin täysrasvaiset, mutta ne ovat kuitenkin luonnollista, lisäaineetonta ruokaa joissa on hyvät ravintoarvot. Miksi siis hampaat irvessä vältellä niitä. Nyt jääkaapista löytyy Polar 15%, Aamupala Cheddar ja Oltermanni 17%.\nYksi päivä tein mm. kevytversion tonnikalauunipaistoksestani: tonnikalaa, tattaripastaa ja ruusukaalia kera Polar 15%:n. Mukana vielä valkuainen sitomassa. Namskis! Voisin tehdä seuraavaksi samalla idealla tattaritonnikalalaatikon lisäämällä joukkoon mantelimaitoa.\nVesi ja suola.\nNiin hullulta kuin se saattaa tottuneille vedenlitkijöille kuulostaa, toisille veden runsas juominen on vaikeaa. Minun pitäisi juoda vähintään 3 litraa päivässä, enkä ole koko kuukauden aikana päässyt siihen määrään yhtenäkään päivänä. Paras saavutus taitaa olla 2,5 litran tuntumassa, keskimäärin juon ehkä 2 litraa. Ja senkin eteen saa tehdä töitä. Jatkuva vessassa ravauskaan ei ole kivaa.\nSuola on vielä haasteellisempi. Eineksiä, muita ruokajalosteita, leipää ja muroja syövä ihminen saa ravinnostaan enemmän kuin tarpeeksi suolaa, minun saantini taas on melkein nolla koska valmistan kaiken ruoan itse. Syömistäni ruoka-aineista ainoastaan feta ja katkaravut sisältävät paljon suolaa, annosta kohden 1,5 – 2 grammaa. Enkä syö niitä päivittäin. Minun pitää siis joka päivä lisätä jokaiselle aterialle suolaa. Mittaan aamuisin määrätyn määrän mittakuppiin, mutta yhtenäkään päivänä en ole saanut kuppia tyhjäksi.\nEn ollut ennen tiedostanut suolan tärkeyttä. Tiedän kyllä, että suolassa oleva natrium on välttämätön ravintoaine ja ihmisen kuuluu saada sitä ravinnosta, mutta en tiennyt että minulle suositeltu määrä (5-6 g päivässä) on niin ratkaisevan tärkeää hyvinvoinnin kannalta. Mikon mukaan, jos en saa tarpeeksi suolaa ravinnosta, ei vesikään ylipäänsä nesteytä minua riittävästi koska se ei imeydy kudoksiin vaan menee kropan läpi. Siis juon, mutta en nesteydy. Liian vähäisellä suolamäärällä on kuulema liikuntasuorituksia heikentävä vaikutus.\nMikko on neuvonut minua lisäämään suolaa myös juomaveteen jotta saisin päivän aikana tarvittavan määrän, mutta sekin tuppaa unohtumaan. Tämä asia vaatii siis vielä hurjasti tsemppausta.\nTällaisissa tunnelmissa siis valmennusjakson ensimmäisen kolmanneksen jälkeen. Vielä riittäisi paljon kirjoitettavaa havainnoista ruokaan ja energiaan liittyen, mutta säästän teidät siltä tällä erää ja jatketaan sen merkeissä toisen kerran. :)\n3.3.2016 at 12:34\nKaiken tämän tarkan makrojen laskun ja systemaattisuuden jälkeen… et mitenkään tarkkaile aerobisen kuntosi kehitystä! Miten voi olla, että olet jättänyt projektin tavoitteen arvioinnin mututuntuman varaan? Vai oletko käynyt projektin alussa fillariergometrissä ja menet lopussa uudestaan? Jotenkin niin epäsannimaista, kun yleensä taulukoit, mittaat ja seuraat kaikkea :D\n3.3.2016 at 17:11\nMiten voi olla, että olet jättänyt projektin tavoitteen arvioinnin mututuntuman varaan?\nMun mielestä oma kokemus siitä, jaksaako juosta, on aika luotettava mittari :D Siinä vaiheessa kun tunnin yhtämittaisesta juoksusta tulee normisuoritus eikä juuri koskaan tarvitse väsymyksen takia hidastaa, olen saavuttanut tavoitteeni.\nNyt kuitenkin olen menossa kuntotestiin, koska olen kiinnostunut saamaan selville maksimaalisen hapenottokykyni –> voin sen kautta selvittää tarkemmin, millä tehoilla ylipäänsä juoksen.\n3.3.2016 at 12:35\nOn ollut todella mielenkiintoista lukea projektistasi. Olen suhtautunut hyvin, hyvin skeptisesti Fitfarmin valmennuksiin. Taisinpa muuttaa mieleni :) Voi olla, että intoudun tämän projektisi takia/ansiosta ottamaan valmennuspaketin itsellenikin. Olen aina ajatellut heidän ruokavalionsa olevan kaikki samanlaista ”kanaa & rahkaa” -lajia. Kiva, että näin ei olekaan!\nKannattaa kuitenkin muistaa, että ruokavalio muokataan aina lähtötilanteen ja tavoitteen mukaan. Kyllä niitä kana/rahka-ruokavalioitakin taitaa piisata niille, joilla tavoitteena on painon pudotus….\n3.3.2016 at 14:27\nHyvin kirjoitettu postaus! Sun tekstejä on aina kiva lukea, ei ole väliä kirjoitatko vaikka pikkukivistä, niistäkin sulla olisi varmasti joku näkemys :D\n:) :) Kiitos ^_^\n*lähtee miettimään mitä voisikaan kertoa pikkukivistä*\n3.3.2016 at 23:26\nHihi, olisikin hauska lukea postaus pikkukivistä. Voit kertoa vaikka Kreikan rantojen erilaisista pikkukivistä, toisella rannalla hioutunutta pyöreää, toisella teräväreunaista murskaa… :D\n4.3.2016 at 10:20\nNyt kun kännykkä on päivittynyt uudempaan,niin milloinkas sut löytää instagramista? :D\n3.3.2016 at 17:15\nSiihen ajatukseen kypsymiseen saattaa vielä mennä toinen vuosi :D\n4.3.2016 at 15:39\nTää olis hyvä idea! Seuraan monia blogeja instassa ja helpompi nähä millon on tullu uus postaus + fiilistelykuvat on kivoja :) oon kyllä varmaa ainoa, joka ei seuraa blogeja bloglovinin yms kautta.\n4.3.2016 at 15:50\nKatsellaan miten tädin fiilikset tässä kehittyy kevään aikana :) Tämän viikon olen vielä pitänyt konkreettisesti etäisyyttä puhelimeen ^_^ Yhtäkään sovellusta ei ole vielä ladattuna, ei edes Whatsappia.\n6.3.2016 at 22:21\nSeuraan blogeja/blogia ihan käsin Googleen kirjoittamalla, en Bloglovingin tai muun vastaavan kautta.\n8.3.2016 at 17:25\nJesh!!! Mä myös. Meillä on ilmeisesti joku oma, parin ihmisen, dinosauruskerho:D\n9.3.2016 at 11:18\nTai ehkä ikisauruskerho? :)\n3.3.2016 at 16:10\nMainitsemasi suolamäärä kuulostaa suurelta, sillä aikuinen tarvitsee suolaa vain 1,3g päivässä ja saantisuositus on aikuisilla korkeintaan 5g päivässä :)\n3.3.2016 at 16:56\nEhkä FitFarmin Mikon suositus pohjautuu urheilevan ihmisen saantisuositukseen…? Paljon hikoileva liikkuja menettää enemmän suoloja kuin ei-liikkuva tyyppi. Mikko ei siis väittänyt että kaikkien kuuluu saada 5-6 g suolaa päivässä vaan että minun kuuluu. :) Nyt kun luen postauksen uudelleen niin se ei tule selvästi esiin tekstissä, teenpä korjauksen. :)\nEdit. Löysinkin Terve Urheilija -sivustolta kohdan suolasta:\n”Saantisuositus on Suomessa noin 5 g / vrk. Urheilijoille suolan sopiva määrä voi olla suurempi mm. hikoilun takia.”\n3.3.2016 at 17:37\nVarmaankin näin on että suolan määrä on tässä ruokavaliossa suhteutettu liikunnan määrään ja siihen että muuten ruokavalio ei suolaa juurikaan sisältäisi. Ja tottahan tuo on että erityisesti tavallista useammin/rankemmin urheilevan on tärkeää huolehtia että suolaa saa riittävästi :)\n3.3.2016 at 19:13\nVielä vinkkinä tuohon suolan saantiin, apteekeissa myydään natriumtabletteja, joilla on helppo lisätä suolan saantia, eipähän tarvitse sitten ruokiin/juomiin sitä niin paljoa laittaa :D\n3.3.2016 at 22:14\nHei, suuri kiitos vinkistä! :)\n3.3.2016 at 23:29\nSulla näyttää tuossa olevankin erilaisia suoloja käytössä, mutta vinkkaan nyt vaikka muillekin lukijoille, että itse saan huomattavasti paremmin alas himalajan ruususuolaa kuin tavallista valkoista suolaa. Maku on niiiiin paljon parempi. Lisäksi löytyy erilasia suoloja, mm. savunmakuista, joilla saa vähän makuvaihtelua vaikkapa juuri dieettiruokiin.\n4.3.2016 at 10:22\nMun suosikki on kosher-suola :) Todella aromikas ja samalla mieto suola. Jodioituihin pöytäsuoloihin (suoliin..? ^_^) tai mitä näitä tavallisia pansuoloja on, en enää koske, hyi olkoon.\n4.3.2016 at 11:31\nUusien suolojen myötä jodin saanti on vähentynyt ja jodin puute vastaavasti kasvanut. Ystävä- ja tuttavapiirissä on jo struumaa, kilpirauhasleikkauksia tai kilpirauhasen vajaatoimintaa.\nKukin tekee omat valintansa, ja siksi olisi hyvä, jos jodioidun suolan välttelijät muistaisivat samassa yhteydessä aina mainita, miksi jodi on tärkeää ja miten he korvaavat sen saannin.\n5.3.2016 at 11:12\nNo minäpä vastaan. Korvasin peruspöytäsuolan Herbamarella jo vuosia sitten ja samalla jätin kaikki liha/kasvis/kalakuutiot pois käytöstä.\nJodia saan kelp-levästä (kapseli/rouhe) tai ihan jodi-lisäravinteesta.\ntina s sanoo\n7.3.2016 at 14:32\nToi jodin saantihan on ensiarvoisen tärkeää, mm. siksi että kilpirauhanen toimisi kunnolla. Suurella osalla suomalaisista nykyään jodin puutos kun moneen suolaan ei lisätä jodia.\n3.3.2016 at 16:45\nUskomaton väite, että ihmisen tulisi saada suolaa ”vähintään” 5-6 g päivässä! WHO:n mukaan suolan päivittäisen saannin ehdoton yläraja on 5 g. Alhaisemmasta saannista ei tiedetä olevan ihmiselle tieteellisesti todistettua haittaa, ainoastaan hyötyä. Korkea verenpaine on maailmanlaajuisesti suurin yksittäinen tappaja, ja sen taustalla on nimenomaan länsimaisen ruokavalion mukanaan tuoma liiallinen suolan saanti. Hyvä postaus muuten, mutta toivon todella, ettei kukaan onneton ota tästä ”neuvosta” onkeensa.\n3.3.2016 at 17:19\nKatso vaataukseni ylempänä kommentoineelle Nimettömälle :)\n3.3.2016 at 18:36\nAivan varmasti ihminen tarvitsee suolaa ja liian vähäinen suola on huono juttu! Siitähän puhutaan nykyään aika paljon. Jos syöt vaan eineksiä niin silloin suolan saanti on jo liiallista…mutta olen tuosta 5-6g kuullu ennenkin puhuttavan varsinkin urheilijalla.\n5-6g suolaa pitäisi tulla normisapuskaa syövälle aika helposti täyteen, ja varsinkin jos syö edes pari palaa leipää päivässä leikkeleineen (parista voileivästä tulee jo 1-2g suolaa). Tämä tuli mulle jossain vaiheessa aika yllätyksenä. Opiskelen ravitsemustiedettä ja koulun eräällä kurssilla ruokapäiväkirjojani tutkiessa tajusin, miten salakavalasti sitä suolaa kertyykin. En syö eineksiä ja teen itse ruuat, ja mun saanti pyörii tuossa 5g tuntumassa. Juustoissa, leivissä, purkkitonnikalassa jne on paljon suolaa (nämä tuotteet nyt äkkiseltään vilahtelivat ylläolevassa postauksessa) ja nuo kuitenkin kuuluu melko monen perusruokavalioon, jos nyt ei ihan taateleilla ja taikapähkinöillä elä. Moni unohtaa ruoanlaitossa käyttämänsä suolan laskuista tai ajattelee, että kun juustoa ja kinkkua menee vain parit siivut päivässä, niin eihän niissä niin hirveästi voi suolaa olla.. No, ei ole sinänsä, mutta pienistä puroista kasvaa päivässä virta.\nTämä siis ihan vaan sivuhuomautuksena, koskien suolansaantia ns. perusterveellisessä normiruokavaliossa. Kuten sanoittekin jo, suolaakin tietenkin tarvitaan eikä ole mitään järkeä tähdätä suolattomaan ruokavalioon. Ja mitä muka olisi elämä ilman juustoa!? :D\n3.3.2016 at 22:24\nJuustoissa, leivissä, purkkitonnikalassa jne on paljon suolaa (nämä tuotteet nyt äkkiseltään vilahtelivat ylläolevassa postauksessa)\nMulla nämä ruoat eivät kuulu päivittäiseen ateriointiin ja niinäkin päivinä kun kuuluvat, niin yhteenlaskettu suolan määrä ei ylitä kahta grammaa ellen syö fetaa. Mun käyttämässä tonnikalassakaan ei ole paljon suolaa, vain 1 g / 100 g. Enkä syö kerralla koko purkkia. Mun on siis hyvin vaikea saada tarvittavaa suolamäärää ravinnon mukana.\n6.3.2016 at 22:29\nKovien juoksusuoritusten jälkeen on neuvottu aloittamaan seuraava aamu vedellä + ekstrasuolalla. Suolan käyttö suositusten yläkanttiin tulee uskoakseni kyseeseen paljon liikkuvilla/kovia treenejä tekevillä. Tietenkin myös se vaikuttaa, millaista ruokaa syö.\n3.3.2016 at 16:49\nMielenkiintoista! Minähän syön vain kauraleipää koska se on sallittu FodMap-ruokavaliossa ja ainut leipä jota maha kestää. Mutta se pitää tarkastaa että se on täyttä kauraa…jos on vehnäjauhoja seassa niin on maha pipinä. En ole vielä tehnyt siemennäkkäriä, ehkä viikonloppuna :)\nEn kyllä ikinä voisi vetää tunnin juoksua ja päälle salia. Varmasti hyytyisin…hienoa kun olet saanut neuvoa ja näin ollen uutta motivaatiota treeneihin! Täällä on nuo liikuntamahdollisuudet tosi tylsät kun on vain pieni kylmä sali. Hyödynnän siis Kansalaisopiston jumpat joista käyn Kuntojumpassa ja joogassa. Ja sitten toisina päivinä lenkkeilyä Hipun kanssa tai kuntosali. Kesällä Kansalaisopiston jumpat on tauolla joten silloin voi ajella pyörällä tai käymme Siilin kanssa Siilissä HiiT -tunneilla :D eli Siilinjärvellä järjestetään ilmaisia puistojumppia jotka toki kannattaa hyödyntää.\nEn siis ikinä harrasta samaa lajia kahtena päivän peräkkäin. Vaihtelen jotta mielenkiinto säilyy ja ehtii vähän palautua. Olen tosi huono venyttelemään ja palautumaan joten olen aina ihan rikki saliohjelmasta, joskus 3-4 päivää :D\nJa tuota FitFarmia vielä kommentoin. Moni sitä kauhisteli mutta kyllä siellä asiantuntijoita näyttää olevan ihan tuohon saliohjelmaan ja ruokavalioon. Toki he keskittyvät enemmän punttaamiseen ja asiakaskunta varmasti koostuu pääasiassa painonpudottajista sekä eritasoisista treenaajista. Minusta on kiva kun kokeilet monenlaisia valmennuksia niin ehkä lukijatkin kiinnostuvat vaihtoehdoista ja löytää sieltä itselle sopivaa :)\n3.3.2016 at 17:29\nKaura on kyllä tosi lempeää vatsalle :) ”Entisessä elämässä” en syönyt kauraa oikeastaan koskaan, en tykännyt kaurapuurosta enkä myöskään kauraleivästä. Niinkin yleinen raaka-aine ja minä olen ”löytänyt” sen vasta nyt :D Itse asiassa koukutuin kaurapuuroon jo vhh:n aiemmassa vaiheessa löydettyäni uunipuuron jogurttisydämellä <3\nSun liikunta"ohjelma" kuulostaa tosi kivalta ja todellakin järkevältä, ei tällainen mun tyylinen saman jauhaminen varmastikaan istu monelle ja saa tylsistymään :D Minäkin muuten olen superhuono venyttelemään, oikeastaan inhoan sitä. Jooga onneksi tarjoaa yhden kehonhuoltotunnin viikkoon, mutta ei olisi pahitteeksi lisätä toinenkin.\nMinusta on kiva kun kokeilet monenlaisia valmennuksia niin ehkä lukijatkin kiinnostuvat vaihtoehdoista ja löytää sieltä itselle sopivaa :)\nKiva kuulla, ja tällaista hyötynäkökulmaa lukijoille minäkin toivon :)\nHei katsotaan jos minäkin tulen kesällä messiin Siilin puistojumppaan! ^_^ Järkätään jumppatreffit! :D Vähän vaihtelua kynsien lakkailuun – not that there’s anything wrong with that ;)\n4.3.2016 at 07:39\nEhdottomasti vaan mukaan :))\n6.3.2016 at 22:37\nTuo aiempi salitreenin toteutustapa oli kyllä hurja. En ikinä jaksaisi tehdä tehokkaasti sellaista yhdistelmää, jossa juostaisiin ensin tunti ja sitten siihen lihaskunnot päälle. Kun joskus vuosia sitten kerroit tästä tyylistä, ajattelin vain mielessäni, että kyseessä täytyy olla kyllä aika superkuntoisen naisen.\n3.3.2016 at 17:07\nHyviä uutisia! :D Ulkona voi juosta vuoden ympäri. Jalkoihin vaan nastalliset lenkkarit ( esimerkiksi Icebugit ), lämmintä päälle ja menoksi. Lupaan, ettet tule katumaan, koska olen samaa mieltä: juoksumatolla juoksu ON tylsää :)\n3.3.2016 at 17:35\nUlkona voi juosta vuoden ympäri\nJes, toki tiedän tämän :D Mieskin kuittailee tuosta kaiken aikaa ;) En vain ole sanalla sanoen jaksanut sijoittaa talvijuoksuvermeisiin, ei sinne nyt ihan sisäliikuntavaatteilla tai kesäajan juoksutamineilla voi lähteä. Liikuntaan saa uppoamaan kummasti rahaa ja kun jo maksan salijäsenyydestä = voin juosta sisätiloissa, niin se riittää (toistaiseksi) panostukseksi talviajan juoksuiluun. :) Katsotaan sitten mitkä on fiilikset ensi talvena. :)\n6.3.2016 at 22:34\nTalvijuoksu ei edellytä erillisiä talvijuoksulenkkareita. Olen ihan korkean tason juoksijoilta kuullut tästä, ja yleensä eivät suosittele ostamaan mitään erillistä talvikenkää, vaan kesäkenkä siis toimii loistavasti. Ehkä ihan sellainen pahin pääkallokeli voisi vetää minut ja kesäkenkäni mietteliääksi. Mutta ainakaan kenkien puutteeseen talvijuokseminen ei kaadu.\n7.3.2016 at 10:41\nvaan kesäkenkä siis toimii loistavasti\nOK. Olen kuvitellut että lumi ja pakkanen asettavat eri vaatimukset kengän materiaalille kesäkenkään nähden.\n3.3.2016 at 17:24\nKokeile Perheleipureiden Kaura100-leipää! :) En tiedä kyllä hh-pitoisuudesta, mutta se on niiiiin hyvää! Ja pelkkää kauraa, ei vehnäjauhoja niin kuin usein ”kauraleivissä” on.\n3.3.2016 at 17:40\nJoo, mä tiedän tuon Perheleipureiden Kauran. :) Itse asiassa Suomen markkinoilla (ainakaan ketjukaupoissa, paikalliset leipomot on sitten asia erikseen) ei käsittääkseni ole tarjolla kuin kolme 100-prosenttista kauraleipää: tuo Perheleipureiden ja sitten Vaasan Kaurasydän & Kaura 100%. Perheleipureiden Kauraleivässä on 40,2% hiilaria eli se on noista korkeahiilarisin.\n3.3.2016 at 20:51\nEikös tuossa Kaurasydämessä ole lisättyä vehnägluteenia? Ainakin vielä vähän aikaa sitten oli.\n3.3.2016 at 22:26\nJoo, on vehnägluteenia, mutta sitä ei lasketa viljaksi. Pakkauksessa lukee: ”Käytetystä viljasta 100% kauraa”. Vaikka gluteeni on lähtöisin vehnästä, niin luulen että Vaasanin logiikka on se, että gluteeni on leivässä proteiinilisänä, ei viljaelementtinä (koska ei ole tuotteessa osana vehnää vaan ”irrallaan” omana komponenttinaan).\n3.3.2016 at 23:39\nVielä yksi kauraleipävinkki, nimittäin Lidlin paistopisteen Luomukaurapala, slurps!\nTuossa on kyllä enemmän hiilareita kuin Kaurasydämissä, ja siirappiakin näyttää olevan ainesosissa, eli ei välttämättä Sannille kelpaa, mutta maistakaa muut, tosi herkkua!\n8.3.2016 at 17:40\nMahtavaa, että Lidlin tuotteistakin nykyään löytyy tuollainen tietokanta. Aiemmin ei löytynyt ja ”incin” sai (niistä tuotteista, mistä se pakkauksesta puuttuu) selville vain aspasta kysymällä!\nEhkä joku muukin on kysellyt, koskapa ovat tuollaisen sivuston lanseeranneet. Kiitos Lidl! Hienoa toimintaa!!!\n4.3.2016 at 04:06\nNiin tai sitten se on Vaasan keksintö käsitellä ja nimetä vehnä niin, ettei sitä tarvitse laskea osaksi leivän viljoja, vaan voi ilmoittaa leivän olevan 100% kauraa viljaraaka-aineista…\nUteliaisuudesta tarkistin ja jokaikisessä Vaasan kauraleivässä ensimmäinen raaka-aine on vehnä, lukuunottamatta näkkäriä ja tuota kaurasydäntä. (Minkä suhteen mun mielestä huomionarvoista on se, että ensimmäinen valmistusaine on vesi! Leivässä?! Ja epäilen, että jos kyse olisi vain parin% erosta, olisi varmasti keksitty keino hilata kaura ensimmäiseksi)\n4.3.2016 at 06:27\nVoi toki olla näinkin :) No, minua ei gluteeni (onneksi) haittaa, en ole sille herkkä.\nUteliaisuudesta tarkistin ja jokaikisessä Vaasan kauraleivässä ensimmäinen raaka-aine on vehnä, lukuunottamatta näkkäriä ja tuota kaurasydäntä.\n…Unohdit Kaura 100%:n! ;) Ei ole vehnää.\nUotilan Kauralimppu on myös 100% kauraa ja superhyvää paahdettuna, suosittelen! :)\n4.3.2016 at 19:33\nAijoo Uotilan, sitähän mä katselinkin kaupassa aiemmin :) Unohtui ihan kokonaan ”satakaura”listauksesta ^_^\n4.3.2016 at 23:19\nVaasan kaurasydämessä leivinlaudalla käytetään ruisjauhoja. Ei passaa minun FOD-mapiin, menee maha sekaisin siitä pienestäkin määrästä. Vähän harhaan johtaa siis tuo 100% kauraa.. :/\n5.3.2016 at 08:42\nVaasan Kaurasatasessakin käytetään ruisjauhoja leivinlaudalla.\nÄh, mä ehkä luulin, että se oli tuo postauksessa mainittu… Kuitenkin kuluttajan kannattaa todellakin lukea pakkausseloste. Leipä on kuitenkin aika halpaa ja niissä on melko pieniä hintaeroja. Sen sijaan sisällössä voi olla huimastikin eroa.\nMuutoin mulla on kyllä Vaasan leipomoista ihan älyttömän positiivinen kuva. Hoisivat joskus aikanaan todella hyvin heidän leipänsä aiheuttaman hammasvaurion, vaikkei asian suhteen järin paljon todistusaineistoa ollutkaan. Todella hyvää pr:ää!!!\nKiva, että olet saanut liikuntaa järkeistettyä FitFarmin avulla! Siinä he varmasti eittämättä ovatkin kaikista parhaita. Näissä ruoka/liikunta postauksissa on aina myös ihan sairaan mielenkiintoisia kommentteja. Karkkipäivässä on kyllä todella mukavaa se, että vastaat kommentteihin ja kommentoijat vastailevat toisilleen. Se tuo monasti kirjoituksiinkin ihan erilaista ulottuvuutta…\nTuo suola on kyllä jännä. Itsekään en niinkään innostu tavallisesta, valkaistusta ruokasuolasta. Muutoin siitä ei haittaa liene, mutta mitenköhän on jodin laita? Ehkä alan tulevaisuudessa ripotella koirien merilevälisää omaankin ruokaani?\n9.3.2016 at 09:44\nmä ehkä luulin, että se oli tuo postauksessa mainittu\nPostauksessa mainitaan Kaurasydän + ”Vaasan toinen 100-prosenttinen kauraleipä”, eli just tuo Kaura 100%. :)\nKuitenkin kuluttajan kannattaa todellakin lukea pakkausseloste.\nEhdottomasti. Mitä 100-prosenttiseen kauraleipään tulee, itse asiassa minkään firman 100-prosenttisena mainostettu kauraleipä ei ole ihan ”aikuisten oikeasti” 100-prosenttinen, sillä sellaisessa leivässähän olisi vain kaura + vesi + suola (+ hiiva). Säilöntäaineen voi vielä jotenkin ymmärtää kaupan hyllyillä useita päiviä nököttävissä massatuotantoleivissä, mutta kaikki muut kuten siirappi, sakeuttamisaineet, siemenet, gluteenit, lisätyt kuidut… Tarpeettomia ja vievät tilaa itse vilja-aineelta. JOS nyt siis haluttaisiin lähteä mahdollisimman korkeaprosenttisesta kauraleivästä. Uotilan 100-prosenttiseksi mainostetussa kauraleivässä on mm. perunajauhoa, siirappia, kolmea eri siementä ja psylliumkuitua.\nPerheleipureiden Kaura-satanen vaikuttaa kaurapitoisimmalta, siinä on lisäaineena vain sokeri.\nHoisivat joskus aikanaan todella hyvin heidän leipänsä aiheuttaman hammasvaurion\nKivi leivässä? Uhh, tuollaisista aina kuulee välillä… Ai samperi että sattui varmaan. :/\nNäissä ruoka/liikunta postauksissa on aina myös ihan sairaan mielenkiintoisia kommentteja.\nNiin on, ja niistä oppii myös aina kaikkea uutta :) No, oikeastaan kaikkien muidenkin kuin ruoka/liikunta-aiheisten postausten kommenteista :D Juuri opin että ruusunmarjaöljyssä tuoksuu kalanmaksa… ^_^\nJodista – myönnän, että en ollut tullut ajatelleeksi senk(kään) tärkeyttä. Toisaalta, minulta on otettu tyroksiini ja trijodotyroniini -arvot useaan otteeseen ja ne ovat aina olleet kunnossa. Ilmeisesti saan siis itse tarpeeksi jodia esim. kalasta ja maitotuotteista.\n10.3.2016 at 16:03\nOsaatko sanoa (tai joku muu) mikä tuossa kaurassa on, ettei siitä pelkästään tehdä mitään (tai siis leipää)?\nOnko se raaka-aineena jotenkin sellainen, ettei pysyisi kasassa vai tulisiko koostumuksesta liian ”puiseva” tai muulla tavalla epämiellyttävä, vai onko kyse hinnasta?\n10.3.2016 at 17:22\n11.3.2016 at 23:13\nTuli mieleen vielä tämä. Itse pidän kovasti http://www.leipomosalonen.fi/tuote/kaurarieska-2-kpl-pss/#product. Hiilareita siinä toki muutama gramma enemmän (26g), mutta maltillisesti ja niistä sokereita 1,7 g ja itse tykkään kovasti silloin jotain tuollaista kaipaan.\n12.3.2016 at 10:13\nOnpas tuokin vähähiilarinen, vain 26%…! Kiitos vinkistä. Mutta tylsää että tuonnekin on pitänyt ängätä siirappia. Ymmärrän sen tottakai valtaväestön makeaan tottuneen makuaistin kannalta ja pieni makeus parantaa useimpien mielestä kaikkien ruokien maun, mutta meidän lisättyä sokeria välttelevien kannalta se on tylsää.\n12.3.2016 at 20:55\nJoo, samaan kiinnitin huomiota. Itse en nykyään jaksa olla näissä niin ehdoton, mutta ilman lisättyä sokeria tietty aina parempi. Monissa leivissähän siirappia käytetään hiivan ravintona ja tuohan se väriäkin. En kyllä tiedä sen funktiota tässä. Ilmankin varmasti pärjättäisiin. Palautetta vaan tekijälle, että miksi aina tarvii ”pilata” hyvä tuote, vaikka kysymys toki on melko mitättömästä määrästä, jos vaan 1,7 g hiilareista on sokereita :) Hieno silti huomata, että kehitellään uusia tuotteita sen perushötön tilalle.\n13.3.2016 at 09:43\nMonissa leivissähän siirappia käytetään hiivan ravintona ja tuohan se väriäkin.\nNiin joo tuokin pointti :) Toisaalta mitenkähän sitten sokerittomat leivät kohoavat myöskin…\n13.3.2016 at 14:34\nJep, onhan saatavilla sokerittomiakin hiivaleipiä ja eihän esimerkiksi ranskanleipään tule sokeria/siirappia/hunajaa lainkaan. Veikkaisin, että nää on jotain näitä rakenne-, maku- ja säilyvyyskysymyksiä. Ota näistä selvää :D Täytyy melkein laittaa Perheleipureille sähköpostia!\n3.3.2016 at 17:47\nSuositeltu suolan määrä ei ole 1,3g, vaan natriumin. Suola ei ole pelkkää natriumia, vaan natriumkloridia ja sen saanti suositellaan sinne viiteen grammaan päivässä.\nSuola on myös välttämätöntä ihmiselle ja jos sä et syö leipää tai suolattuja elintarvikkeita, niin sinun on lisättävä n. 5g suolaa ruokiisi päivässä.\n3.3.2016 at 19:53\nEn tiedä toimisiko tää sulle, mutta itse olen tällä hetkellä laihdutuskuurilla ja onnistunut lisäämään hyvin vedenkulutusta. Aluksi tietty pissatti paljon, mutta rakko on tottunut tähän 1,5kk jälkeen hyvin. Join aiemmin maksimissaan 0,5l vettä päivässä ja nykyään 3l menee helposti. Välillä pitää vähän tsempata ettei menis enempää. Miten pääsin tähän? Aikataulutin vedenjuomisen päivän mittaan. Aamulla töissä ennen klo.12 juon kaksi (0,5l) pullollista vettä. Klo.12 (lounaan jälkeen) juon sen seuraavat kaksi pullollista. Illalla kotona vielä kaksi pullollista. Syön viisi ateriaa päivässä, joten käytännössä vedenjuonti menee niiden rytmissä. Asiaan saattaa toki myös auttaa, että mulla on käytännössä tuo vesipullo tai lasi aina näkyvillä, jolloin vedenjuonti muistuu mieleen toistuvasti.\n3.3.2016 at 22:18\nMullakin on vesipullo koko ajan pöydällä, ilman sitä en saisi edes litraa menemään. Pyrkimyksenä olisi että saisin tuon 1,5 litran pullon täytettyä ja tyhjennettyä kahdesti päivän aikana, mutta ehdin yleensä vain puoleen väliin kakkostäyttöä.\nPitäisi ehkä yrittää tuota aikataulutusta.. Tuntuu vain niin epäluonnolliselta pakottaa itsensä juomaan. Jälleen mietin, miksi tässä asiassa kehon omat janosignaalit eivät riitä. Jos elimistö kaipaa nesteytystä, eikö se ilmaise sitä..? Miksi pidetään niin tärkeänä että kroppaa huuhdellaan suuremmalla määrällä vettä vuorokaudessa kuin mitä se luonnostaan itse ilmaisee tarvitsevansa…? Sarjassamme Things That Make You Wonder.\n3.3.2016 at 22:52\nSeurailen mielenkiinnolla tätä projektia. Itse lisään vedenjuontia silleen, että juon joka aterian yhteyteen vähintään 2 lasillista vettä. Jos syö 4x päivässä ja lasillinen on 2,5dl, on siinä jo 2litraa, 5 syöntikerralla tulee 2,5l. Siinä ruokaillessa se vesi uppoaa helpommin ja sitten ei jää enää jäljelle niin paljoa juotavaa. Ja ei tarvi koko ajan keskittyä juomiseen, kun tietää, että se hoituu ruokailujen yhteydessä.\n4.3.2016 at 16:15\nRuoan sulamisen takia olisi hyvä ettei ruokailun yhteydessä joisi paljoa… Mutta varmaan ihan hyvä jos se auttaa juomaan tarpeeksi :)\n9.3.2016 at 11:24\nTämänsuuntaisesta olen itsekin lukenut, ja nyt käytännön elämässä toteutankin tätä tyyliä. Toimii kieltämättä hyvin. Pyrin siis välttämään juontia ehkä noin tunti ruokailua ennen ja siitä siihen asti, kun vielä tuntee, että on aika vasta syönyt.\nMullekin lisää vettä.. sanoo\n3.3.2016 at 23:07\nKoska siinä vaiheessa kun kroppasi ilmoittaa janosta olet jo nestehukassa. Eli karkeasti ilmaistuna kroppasi ei osaa ilmaista määrää jonka tarvitsee vaan älähtää vähän liian myöhään. :)\n4.3.2016 at 13:32\nOmituista että luonto on päätynyt tällaiseen logiikkaan kehon säätelyjärjestelmissä… Miettikää jos nälän signaalitkin tulisivat samalla perusteella; nälän tullessa ihminen olisi jo nääntymässä :P\n3.3.2016 at 23:08\nJa tämä pätee siis kaikkiin eikä vain juuri sinuun Sanni :D itsellänikin vielä aikalailla opettelua tässä asiassa..\n4.3.2016 at 12:03\nTee teipistä vesipulloosi tavotteita! Kirjoita teippiin kellonaika mihin saakka pitää olla juonut tiettyyn aikaan mennessä. En tiedä ymmärrätkö nyt mitä tarkoitan? :D\n4.3.2016 at 13:54\nYmmärrän kyllä :) Mutta en vain usko että auttaisi tilanteessani, unohdan pullon teippeineen joka tapauksessa silloin kun en istu sitä vastapäätä ^_^\n5.3.2016 at 18:14\nKai keho oppii tulemaan toimeen vähemmällä vedellä aivan kuten se voi oppia pärjäämään isommalla määrällä. Ainakin ihon kunnosta näen selkeästi, että aiemmin on tullut juotua liian vähän vettä. Olo on myös huomattavasti virkeämpi ja energisempi, mutta tähän on varmaan terveellisemmällä ruokavaliolla isompi vaikutus.\n3.3.2016 at 21:14\nOlet sä kyllä ollut sitkeä (mutta huonosti informoitu) kun olet jaksanut tunnin juoksun jälkeen vetää salitreeniä. Itse en halua jalkatreenipäivinä vetää edes sitä 10 minuutin lämmittelyjuoksua, ettei se syö voimatreeneiltä tehoa. Väkisinkin tulee mieleen, että sulla on ihan mielettömästi hyödyntämätöntä potentiaalia lihaskuntotreenin suhteen kun treenejäsi nyt järkeistetään.\nPyörittelin jo aiemmin hyväntahtoisesti silmiäni, kun kerroit (jotain sensuuntaista) ettet ole erityisemmin pyrkinyt kehittymään salitreenissä vaan lähinnä ylläpitämään kuntoa – siis eikö se kehittyminen ole se koko jutun pointti ja juju? :D Enemmän toistoja, enemmän painoa…okei, ymmärrän että haluat ylittää itsesi ensisijaisesti siellä juoksupuolella.\nOlisi muuten kiva kuulla lisää tuosta joogasta! Kevyitä juoksuaskeleita sulle Sanni :)\n4.3.2016 at 09:16\nVäkisinkin tulee mieleen, että sulla on ihan mielettömästi hyödyntämätöntä potentiaalia lihaskuntotreenin suhteen kun treenejäsi nyt järkeistetään.\nVoi pitää paikkansa :) Mielenkiinnolla seuraankin alkaako nyt tapahtua jotain uutta salitreenin puolella :)\nPyörittelin jo aiemmin hyväntahtoisesti silmiäni, kun kerroit (jotain sensuuntaista) ettet ole erityisemmin pyrkinyt kehittymään salitreenissä vaan lähinnä ylläpitämään kuntoa – siis eikö se kehittyminen ole se koko jutun pointti ja juju? :D\nMieheni hokee samaa eikä pysty ensinkään ymmärtämään minua tässä asiassa ^_^ Olen muuten kirjoittanut luonnoksiin jo postauksen aiheesta ”Tavoitteet” jossa käsittelen juuri tätä aihetta. Ei, minulla ei tosiaan ole salitreenin suhteen muuta tavoitetta kuin ylläpitää saavutettua kuntoa ja yleisfiilistä kehossa. :) Se riittää minulle mainiosti ja itse taas en pysty käsittämään lainkaan mieheni kaltaista näkökulmaa, jonka mukaan kehittyminen jatkuvan muutoksen muodossa olisi punttauksen ainoa järkevä pointti. :) Joillekin se voi ja saakin sitä olla, mutta miksi sen pitäisi olla kaikkien tavoite ja ”koko jutun pointti ja juju”? Miksi pelkkä saavutetun kunnon ylläpito olisi jotenkin huonompi juju? :)\nKun täysin treenaamaton henkilö (kuten minä vuonna 2005) aloittaa salitreenin, hän kehittyy selkein harppauksin ensimmäisen vuoden tai kahden aikana ns. pienelläkin vaivalla. Sitten kehitys hidastuu ja lopulta saa tehdä kunnolla töitä ja muokata treeniä ja syömisiä harkitusti että tapahtuu jotain muutosta. Minä jäin mielelläni ensimmäisen kahden vuoden aikana saavutetulle tasolle. :) En koe että suuremmista painoista tai suuremmista lihaksista, Heaven forbid, olisi minulle mitään käytännön hyötyä tai iloa. :) Se motivoi toisia, minua ei. Minua motivoi hyvä fiilis joka kropassani on kun treenaan (ja joka katoaa pitkien lomareissujen aikana, tuolloin viimeistään huomaa miten tärkeää säännöllinen treeni on hyvän olon kannalta) ja se, että näytän ns. perustimmiltä.\nTotta kai nyt valmennuksen myötä on kiistatta kiinnostavaa seurata, tapahtuuko salitreenin puolella jotain tason muutosta. Mutta jos ei tapahdu, niin sekään ei haittaa :) Viihdyn tässä hyvässä yleistilassa jonka liikunta minulle tuo, en piittaa raudan kilogrammoista tai hauiksen ympärysmitasta :D\n8.3.2016 at 10:43\nEn tiedä, kuulunko vähemmistöön, mutta minusta naiselle riittää kuntosalilla juurikin tuo timmiyden ja lihaskunnon ylläpitäminen. Ja sitä paitsi jos pysyy vuosia samassa kunnossa, eikö se silloin ole jonkinlaista kehittymistä, sillä iän myötähän suoritustaso laskee.\nJa sitä paitsi jos pysyy vuosia samassa kunnossa, eikö se silloin ole jonkinlaista kehittymistä, sillä iän myötähän suoritustaso laskee.\nPointti tuokin ;)\n4.3.2016 at 06:26\nJännä, että sulla paino laskenut, vaikka luulisi, että olisi käynyt jopa toisinpäin vielä nyt ainakin. Kun siis et ollut tottunut isoon määrään hiilihydraatteja aiemmin. Unenlaatu-asiaan hippikommentti, että eläinproteiinin ja/tai eläinrasvojen suuri vähentäminen aiemmasta helpottaa elimistön ”palautumista” päivän aikana syödystä ruuasta (tapahtuu unen aikana) ja siksi unentarve voi vähentyä ja vaikutuksen huomaa, jos on herkkäuninen tai aamuvirkku. Mitä itse en ole, vaikka kukonlaulunaikaan kommentoinkin :). Mutta mielenkiintoinen projekti ehdottomasti. Meinaatko palata vhh- ruokavaliolle projektin jälkeen?\n4.3.2016 at 10:27\nJännä, että sulla paino laskenut, vaikka luulisi, että olisi käynyt jopa toisinpäin vielä nyt ainakin. Kun siis et ollut tottunut isoon määrään hiilihydraatteja aiemmin.\nKyseessähän on kuitenkin loppujen lopuksi aina energian kokonaissaanti vs. kulutus: kuluttaako enemmän kuin saa. Mun normi vhh:lla kulutus ja saanti on ollut hyvin tasassa koska paino on ollut jo vuosia sama. Tällä hetkellä ruokavalioni on siis vähäkalorisempi. Mitä hiilareihin tulee, niitä on edelleen sen verran vähän että ruokavaliota voi kutsua vähähiilihydraattiseksi (alle 100 g vuorokaudessa). Tällä hiilarimäärällä elimistöön ei sitoudu niin paljon nestettäkään että neste toisi merkittävää painoa.\n4.3.2016 at 08:51\nTuli mieleen tosta sun janon tunteesta (tai tunteettomuudesta), että kun kirjoitit ettet käytä suolaa kovin paljoa, niin olisiko siinä se syy?\nItsekin karppaajana joudun kiinnittämään huomiota veden juontiin. Ei tule janon tunnetta, eikä päivässä välttämättä mene edes 0,5l juotavaa (kahvia ei lasketa :p )\n4.3.2016 at 10:32\nEn usko. Olen juonut (ja tuntenut janoa) todella vähän koko elämäni, myös korkeahiilihydraattisina/einespitoisina vuosinani. Noina einesvuosina olen varmasti saanut tuplasti tai triplasti suositellun määrän suolaa vuorokaudessa, sen verran paljon meni joka päivä leipää, muroja ja valmispastakastikkeita. :( Tuohon aikaan en juonut puhdasta vettä ollenkaan (!). Ruokajuomani oli lasi maitoa, muuten join teetä.\n4.3.2016 at 11:26\nTodella mielenkiintoista lukea tästä sun projektista. En valitettavasti ehdi pidemmin kommentoida, mutta tuli tuohon veden juontiin mieleen yksi mahdollinen vinkki, mitä itse olen käyttänyt kausina, kun tavallinen vesi tökkii. Olen lisännyt vesikannuun mintun oksan ja antanut sen maustaa veden. Maukasta ja raikasta! :)\n4.3.2016 at 13:30\nVeden maussa ei ole vikaa, maun puolesta jaksaisin siis kyllä puhdasta vettä juoda ^_^ Ongelma on siinä kun ei janota 3 litran verran eikä vettä (tai muutakaan juotavaa) tee mieli. Kaikki yli litran juominen päivässä on mulle pakkojuottamista :P\n4.3.2016 at 21:24\nTodella kiinnostavaa seurattavaa! Itse liikunnan myöhäisherännäisenä on tullut käytyä ikään kuin pikakelauksena kaikki nuo ”ei cardioo ennen punttii” yms. jutut viimeisen parin vuoden aikana. Ns. edellisessä elämässäni en myöskään koskaan tullut sellaistakaan ajatelleeksi, mutta nyt sitä melkein hämmästyy joka kerta kun joku tunnustaa, ettei se ollutkaan yleistietoa. Jännä miten nopeasti jostain tulee itselle ”normaalia”, jos ymmärrät ajatuksenjuoksuani. :D\nLöyhällä aasinsillalla vedenjuontiin: vaikka olen itse nyt ollut piiitkällä elämänmuutos-, painonhallinta- ja kunnonkohotusmatkalla, hoksasin vasta viime syksynä jotain artikkelia lukiessani, että ei hemmetti, kysehän on _nesteestä_. Jos esim. syö lounaaksi keiton, se lasketaan ”into daily water intake”! Maailman ilmeisintä sen jälkeen kun lamppu syttyi, mutta niin vaan aikuinen ihminen tarvitsi jonkun muun sanomaan sen ääneen. Sama hokaaminen tuli kun harmittelin, että usein kun tulen myöhään illalla jumpilta kotiin, kiinteä ruoka ei vaan millään mene kurkusta alas. ”Miksi et joisi niitä kaloreita/ravintoaineita?” Lamppu! Kiitos fitness-buumi ja kaiken maailman ravinto- ja proteiinijauheet. :’D Ei nekään nyt ylintä herkkua ole, mutta menee alas paljon vaivattomammin – ja samalla tulee taas lisättyä sitä vettä. :)\n5.3.2016 at 08:10\non tullut käytyä ikään kuin pikakelauksena kaikki nuo ”ei cardioo ennen punttii” yms. jutut viimeisen parin vuoden aikana. Ns. edellisessä elämässäni en myöskään koskaan tullut sellaistakaan ajatelleeksi, mutta nyt sitä melkein hämmästyy joka kerta kun joku tunnustaa, ettei se ollutkaan yleistietoa.\nHehheh, joo, meikäläiselle ei 10 vuoden saleilun jälkeenkään ole oikein mikään liikuntaan liittyvä yleistietoa… ^_^ :D Siksi tällainen projekti on mulle enemmän kuin hyödyllinen muunkin kannalta kuin jonkun ravinnon optimaalisen viilaamisen :)\nNesteestä – Mikko sanoi mulle että ”määrättyyn” 3 litraan lasketaan vain puhdas vesi, ei muut nesteet kuten kahvi, tee, keitot tai smoothiet.\nAhaa! Sitten mä siirryn vielä lisävinkkeihin: onko Sodastream tuttu laite? Jos kuplavesi menisi helpommin alas? Yksi kikka, jota tosin en itse ole testannut, on juoda vettä pillillä (tai jopa hommata sellainen pillillinen sporttipullo?), pikkuhiljaa koko ajan. En tiedä auttaako varsinaiseen ongelmaan joka on koko veden olemassaolon unohtaminen heti kun pullo on poissa näkyvistä, mutta ehkä se määrä ei sitten tuntuisi niin valtaisalta jos koko ajan ohimennen imuttelee (mikä sana……)? :D\nOlisi kyllä kiva kuulla myös Mikon kommentti siihen, miksi nimenomaan vain puhdas vesi lasketaan – jos hän ei ole ihan tympääntynyt jo sun lukijoiden pommitukseen! Aavistelen että tämä vesiasia liittyisikin jotenkin esim. kuona-aineisiin eikä niinkään nestetasapainoon, mutta kiinnostaisi ”virallinen” selitys. :)\nNää mun kommentit menee kyllä taas niin kilometritavaraksi, mutta vielä pakko mainita kun unohtui edellisestä tuo aiemmin päivitelty jano = nestehukka. Nestehukkahan ei ole mikään ”yksi taso” joka saavutetaan ja josta seuraava aste on kuolema, vaan jano on tavallaan ensioire jolloin nestehukan taso on vielä aikamoisen lievä. Vähän kuin tuo nääntymisesimerkkisi itse asiassa, nälkäähän voi ajatella samalla tavalla lievänä nääntymisenä jonka pitkittyessä vasta päädytään sinne nääntymisen ääripäähän ja nälkäkuoleman vaaraan. Syy miksi nestehukasta pidetään isompaa meteliä (tää on ihan mutua, huom!) liittynee siihen, että ilman riittävää nesteytystä elintoiminnot alkavat kärsiä huomattavasti nopeammin, eli kuinka kauan pysyy hengissä juomatta vrt. syömättä. Toinen villi veikkaus on, että etenkin fitness- ja laihdutushypen ollessa korkeimmillaan tunnutaan joka tuutissa toitotettavan sitä, että nälkää nyt vaan kuuluu sietää (etenkin laihduttajan pitää Kärsiä), joten ehkä sitä ei pidetä niin dramaattisena kuin tuota lievää nestehukkaa?\nUgh, kylläpä tuli lätistyä…! *^-^*\n5.3.2016 at 18:57\nonko Sodastream tuttu laite? Jos kuplavesi menisi helpommin alas?\nKuplavesi menee paremmin alas kuin kuplaton, mutta toisaalta liiasta hiilihaposta tulee myös vatsaoireita. :/ Olin onnistunut tässä viimeisen puolen vuoden aikana jo kehittämään jonkin asteisen kuplavesiaddiktion ja raahasin kaupasta koko ajan ”vissyä”, mutta tajusin että on ihan hullua maksaa niin paljon vedestä ja joinain päivinä vatsakin reagoi kun join tavallista suuremman kerta-annoksen kuplavettä. Sodastreamista on jäänyt mulle pieni trauma kun kyseisen laitteen hiilihapottamaa vadelmavettä tarjottiin mulle kerran yksien ystävien luona ja vatsa meni niin pahasti sekaisin etten muista milloin olisi ollut yhtä pahat väänteet.\nTuollaisella pillillisellä sporttipullolla saattaisi ehkä saada enemmän vettä alas kuin lasista juomalla… Mutta huomaan (itse asiassa tämän postauksen jälkimainingeissa :D) että mulla on nyt herännyt vastarinta tätä kolmen litran määräystä kohtaan ja aion kysyä Mikolta seuraavalla tapaamisella perustelut tälle määrälle. Jos googlaa ihmisen veden tarpeen, lukee lähes kaikissa aihetta käsittelevissä jutuissa että normaalioloissa tarve on 1,5-2 tai 2-3 litraa päivässä – ja tähän määrään lasketaan myös kahvi, tee ja + ruoan mukana tuleva neste. Varsinainen puhtaan veden määrä jää siis vain noin puoleentoista litraan. Näin ollen juon nyt jo ihan tarpeeksi.\nSyy miksi nestehukasta pidetään isompaa meteliä (tää on ihan mutua, huom!) liittynee siihen, että ilman riittävää nesteytystä elintoiminnot alkavat kärsiä huomattavasti nopeammin, eli kuinka kauan pysyy hengissä juomatta vrt. syömättä.\nOikein hyvä pointti. Tuossa on varmasti perää.\n5.3.2016 at 15:03\nMitäpä jos hyödyntäisit uutukaista puhelintasi vedenjuonnin osalta?\nVedenjuonti-sovellus antaa sinulle muistutuksen kun on aika juoda vettä ja voit mielestäni itse määrittää kuinka usein ja minkä määrän se kehoittaa juomaan ^^\nHmmm…. taidan vielä toistaiseksi vältellä sovellusten lataamista puhelimeen ;D\nMun mielestä juomani 2+ litraa on jo aika paljon, ja itse asiassa ERITTÄIN paljon verrattuna tilanteeseen joka vallitsi yli 30 vuotta elämässäni. Olen ylipäänsä aloittanut veden juomisen vasta vaihdettuani vhh:lle, sitä ennen join maitoa, mehua ja teetä. En koskaan puhdasta vettä. Vhh:lle vaihdettua jätin maidon ja mehut kokonaan pois, mutta koska olen niin heikkojanoinen, ei vettä ole tullut juotua päivittäin litraakaan, salipäivät poislukien. Tämä ruokavalioprojektin aikana saavutettu 2 litraa on jo mulle mieletön saavutus :) En aio syyllistää itseäni viimeisestä litrasta tai tehdä erityistemppuja sen saavuttamiseksi, se tulee pikkuhiljaa jos on tullakseen :)\n5.3.2016 at 18:55\nItsekään en joskus juonut pelkkää vettä käytännössä ollenkaan ja sen jälkeen, kun sitä aloin juoda niin en kanssa millään ymmärtänyt, että miten sen pari-kolme litraa muka voi saada päivässä alas ja kaiken päälle oli vielä se jatkuva pissahätä :D Mä en kuitenkaan mitään kommervenkkejä vedenjuonnin opetteluun käyttänyt vaan jossain siinä matkan varrella se vaan tuli ihan rutiiniksi ja kehossa alkoi useamman kerran päivässä olla se janon tunne. Nykyään juon aina heti herätessä ja ennen nukkumaan menoa 2 lasillista vettä ja päivän aikana menee about 2× sellainen litran urheilupullo tyhjäksi. Ja pelkästään treenin aikana saan sen litran vettä alas :D\n5.3.2016 at 19:03\nMinunkin keho on oppinut viimeisen parin-kolmen vuoden aikana tuntemaan enemmän janoa kuin ennen koska aloin tietoisesti lisätä veden juontia, eli kyllähän se selvästi siihen tottuu. Totutin kropan runsaaseen litran-puolentoista määrään entisen parin lasillisen (!) ollessa selvästi liian vähän. Mutta kolme litraa on silti niin suuri määrä kahvin, keittoruokien, palkkarin sun muiden nesteiden päälle vuorokauden aikana, että niin valtavaa ja tiheää janotilaa en usko koskaan saavuttavani.\n6.3.2016 at 00:34\n”If there is one health myth that will not die, it is this: You should drink eight glasses of water a day. It’s just not true. There is no science behind it.”\n5.3.2016 at 19:08\nMitäs perkuletta, onko nuo Kaurasydämet muka täyttä kauraa!?!? Oon aina skipannut nuo leipähyllyllä sen kummempia vilkaisematta kun oon aatellut että niissä on kuitenkin suurin osa vehnäjauhoa niin kuin useimmissa ”kauraleivissä” >.< Kannattaa lukea Karkkipäivää kun oppii näemmä uusia asioita… :D Huomenna lähden kyllä kauppaan.\n6.3.2016 at 16:02\n7.3.2016 at 08:24\nNoniin ;) Kyllä mä taidan nyt pitäytyä siinä että tällä hetkellä juomani määrä on jo enemmän kuin riittävä :)\n6.3.2016 at 19:38\nIhan mielenkiinnosta kysyn miksi ihmeessä juokset juoksumatolla? Ei kai kukaan jaksa siinä tallata tuntia… Ulos vaan lenkille ympäri vuoden niin varmasti kulkee paremmin :)\n7.3.2016 at 10:39\nTalvella juoksen juoksumatolla, kesällä ulkona :) Liikuntavarusteet maksavat rahaa enkä ole toistaiseksi välittänyt investoida talvijuoksuvermeisiin :) Moni asia on lopulta kustannuskysymys ;) Helppohan se on sanoa että ”Mene ulos juoksemaan” (niinkuin mieheni sanoo harva se päivä), mutta sitä ennen tien pitäisi viedä kauppaan ja sieltä uudet kengät, housut ja takki –> tuskin selviää parilla kympillä ;) Toppatakissa tai perus-fleecessä tuskin kukaan lähtee talvella lenkkeilemään.\nTämä on varmaan eniten kommentteja multa yksittäiseen postaukseen koko Karkkipäivän aikana :D, mutta tuli vielä pari juttua tähänkin liittyen mieleen: oletko kokeillut kuunnella äänikirjoja? Muistelenko väärin, että sulla olis joskus ollutkin joku tabletti+tv-sarja -kombo käytössä…? En itsekään jaksa juoksumattoa/crossaria/kuntopyörää varttia enempää edes musiikin voimin, mutta äänikirjan kuuntelemiseen joutui keskittymään niin eri tavalla että aika menikin ihan hujauksessa! Disclaimer tähän vielä, että otan itse mieluummin jumppani ryhmäliikunnan ja vaikka tanssin muodossa (ihan eri tilanne toki, koska sullahan nimenomaan juoksu on se mitä haluat parantaa), mutta joskus kun on pitänyt esim. kuluttaa aikaa ennen tunnin alkua on tullut tätä harrastettua. Myös podcastit toimivat loistavasti, hyvien suosittelemiseen menisi varmaan taas oma kilsakommenttinsa… :’)\nNoista kun joku sanoi että ihan hyvin esim. kesälenkkareilla voi talvellakin juosta, niin pitänee paikkansa kunhan ne eivät ole ”ilmastoiduksi” suunnitellut. Tuli joskus testattua talvikelillä sellaisia lenkkareita, joissa ei siis mitään varsinaisia reikiä ole, mutta kesäisin on tuntunut varpaat ihanan vilpoiselta vaikka hikeä pukkaa sukkaan. Noh, tämä ihana ominaisuus johtikin sitten siihen että piti 10min kuluttua kääntyä takaisin, kun lämpöurheilusukista huolimatta oli varvasparat jo ihan märkinä ja kohmeessa. Muutenkin hengittävät lämpökerrastot jne. kannattaa varmasti olla kunnossa ja tosiaan vaikkapa perustalvitakkihan pitää ihan tarkoituksella syntyvän lämmön tiukasti sisällään, eli en kyllä ihan täysin allekirjoittaisi että sinne vaan kesäkamppeilla tai mitänyt huppari väliin, mutta tapansa ja tarpeensa kullakin. ^_^\n8.3.2016 at 09:48\noletko kokeillut kuunnella äänikirjoja? Muistelenko väärin, että sulla olis joskus ollutkin joku tabletti+tv-sarja -kombo käytössä…?\nMuistat oikein, katson aina padilta ohjelmia juostessa :) Viimeksi lukijan suositteleman dokumentin tuoksuista Yle Areenalta ^_^ Mulle saa muuten aina laittaa vinkkiä jos silmiin osuu joku hyvä tv-ohjelmatärppi, itse kun en muista koskaan katsoa tv-ohjelmien listauksia niin monet hyvät ja hyödylliset ohjelmat menee sivu suun. Juoksumaton tylsyyden ainoa hyvä puoli on tuo aika minkä se tarjoaa tv:n katsomiseen :D Potentiaalia sivistää itseään jos valitsee katsottavaksi hyviä dokumentteja :) Kotonahan en katso tv:tä oikeastaan koskaan.\nÄänikirjoja en ole koskaan kuunnellut\nMyös podcastit toimivat loistavasti, hyvien suosittelemiseen menisi varmaan taas oma kilsakommenttinsa… :’)\nSuosittele ihmeessä! :) Podcasteista tulikin heti mieleeni että mun on pitänyt jo vaikka kuinka pitkään alkaa kuunnella juoksumatolla Beauty Brainsin podcasteja, dämn, tuokin unohtunut…\nkunhan ne eivät ole ”ilmastoiduksi” suunnitellut.\nMun Asicsit lienee muuten juuri tuollaiset. Varpaiden kohdalla vain ihan kevyt verkkomateriaalin tapainen kangas. El joo, ei ehkä niillä kuitenkaan lumeen lenkille ;)\n8.3.2016 at 10:48\nOmanikin ovat juuri tuollaiset, ja niillä silti aktiivisesti talvella juoksen. Juostessahan tulee aina lämmin/kuuma, ja sukkia laitan kaksi kerrosta, vieläpä toiset sellaiset erityiset talvijuoksusukat. Villasukat eivät kyllä lenkkariin oikein mahdu.\nMulla ei varmaan mahtuisi tulpat tavallisista sukistakaan.\n9.3.2016 at 12:31\nTuohon Beauty Brainsiin pitää itsekin tutustua, olen joskus nimen kuullut mutta on jäänyt sitten tsekkaamatta.\nMuutamia suosituksia ihan nyt päästä heittämällä:\nSerial (https://serialpodcast.org/) – ”Serial tells one story—a true story—over the course of a season. Each season, we follow a plot and characters wherever they take us. We won’t know what happens at the end until we get there, not long before you get there with us. Each week we bring you the next chapter in the story, so it’s important to listen to the episodes in order.” Tästä on vasta kakkoskausi siis vaiheessa, mutta ykkösenkin kuuntelemiseen mennee tovi jos toinen – itse tosin ahmaisin sen kun oli vaan pakko saada lisää…! Eka kausi kertoo 1999 tapahtuneesta teinitytön murhasta, josta silloinen ex-poikaystävä tuomittiin elinkautiseen. Mutta mitä tutkinnassa ja oikeudenkäynnissä oikein tapahtui, kun mies ja lähipiiri vannovat syyttömyyttä edelleen?\nRadiolab (http://www.radiolab.org/) – ”Radiolab is a show about curiosity. Where sound illuminates ideas, and the boundaries blur between science, philosophy, and human experience.” Tunnin mittaisia jaksoja erilaisista teemoista, tai 15-30 min lyhäreitä. Tiedettä, taidetta, filosofiaa, historiaa… Ihanan ihmisläheinen ja ymmärrettävään muotoon paketoitu, olematta silti alentuva tai ”dumbed down” :) Usein näitä kuunnellessa on monttu auki ihmetyksestä, naurahtaa ääneen tai tirauttaa kyyneleen jos toisen. Ja ihan mieletöntä sound designia jaksojen taustalla!\nThis American Life (http://www.thisamericanlife.org/) – Keskittyy joka viikko yhden teeman ympärille, jonka aihepiiristä on yleensä 3-4 tarinaa. Keskiössä aina ihmiset sekä elämän pienet ja suuret sattumat tai kokemukset. Enemmän ”perinteisen” radio-ohjelman / haastattelukertomuksen tyyppinen kuin Radiolab.\nNo Such Thing As A Fish (http://qi.com/podcast/) – Jos QI on mitenkään tuttu ohjelma ja hullunkurinen faktatieto kiinnostaa, tämä on ihan hauska ”puoleksi tunniksi aivot narikkaan” -ohjelma. :) QI:ta varten taustatutkimusta tekevät tyypit äänessä, ja komiikkaa riittää!\n…ihan erityisen lämmöllä suosittelen tosiaan Serialia ja Radiolabia. Molemmat sellaisia, että niiden maailmaan vain uppoutuu eikä edes huomaa ajan kulumista. Ja kerrohan ihmeessä jos innostut jossain vaiheessa, mitä tykkäsit! ^_^\n…mitäs mä sanoinkaan siitä kilometrikommentista… :D ”Hups!”\n10.3.2016 at 10:19\nMost encouraged! ^_^\nAivan VALTAVAN suuri kiitos, Meu! :) Kuulostavat aivan älyttömän kiinnostavilta :) Kaikkea sitä netistä löytyykin mistä en tiedä mitään… No, se lienee tosiasia jokaisen meistä kohdalla :D Siksi on fantastista saada vinkkejä erilaisiin helmiin loputtoman tarjonnan keskellä.\nNetti on mulle vähän niinkuin suurkaupunki… Ja netti vs. kirjat niinkuin suurkaupunki vs. pikkukaupunki… Tampere (heh, mulle suurkaupunki) vs. Maarianhamina ^_^ Suurkaupungin tarjonta aiheuttaa ähkyn ja stressitilan runsaudessaan ja valinnanvaikeudessaan, eikä joukosta lopulta jaksa etsiä niitä kiinnostavia juttuja ja lopputulema on se että ei juuri koskaan käy missään ja hyödynnä mahdollisuuksia. Näin on myös minun ja netin kanssa. Kaikkea kiinnostavaa on niin järkytttävän paljon että lamaannun enkä jaksa edes etsiä jyviä akanoista. Pikkukaupunki taas on kuin kirja: sisällysluettelosta näet yhdellä silmäyksellä mitä on tarjolla ja sisältö on helposti omaksuttavissa ja hallittavissa. Kun kulttuuriohjelmaa on pikkukaupungissa vaikkapa kahden tilaisuuden verran, tulee kummatkin käytyä kun ne eivät huku vaihtoehtojen tulvaan :)\nKun joku tarjoaa mulle ”suurkaupungin helmet” valmiiksi eroteltuina, hyödynnän ne tyytyväisenä. :) Kohti podcastien maailmaa..! ^_^ Kiitos vielä, Meu! :)\n10.3.2016 at 21:29\nKiitos vain itsellesi inspiroivan ja hyvää keskustelua herättävän blogin kirjoittamisesta! ^_^ Toivottavasti nää putoaa sulle yhtä lujaa kuin mulle…! :)\nOikein oivallinen tuo ”netti on suurkaupunki” vertaus muuten, tunnistan kyllä itsessäni, ja tuotahan ovat psykologit tutkineetkin. Esim: http://www.nytimes.com/2010/02/27/your-money/27shortcuts.html?_r=0 Suurempi määrä vaihtoehtoja ei teekään onnellisemmaksi, vaan joko jää harmitellen miettimään olisiko joku toinen ollut sittenkin parempi, tai sitten iskee tuo ”päätöshalvaus” eikä valitse yhtään mitään. Samasta syystä sitä itsekin tykkää juuri lukea blogeja jne, koska saa valmiiksi peratut vinkit eteensä joutumatta itse kieriskelemään päätösvaikeuden edessä! :D\n11.3.2016 at 09:58\nPäätöshalvaus on mulle NIIN yleinen ilmiö, aiheuttaa harmia ja valtavaa suoritustehon laskua jopa niinkin vähäpätöisen tuntuisessa asiassa kuin blogipostauksen kuvituksen valinnassa. Saatan oikeasti kuluttaa vaikka tunnin tai kaksi selaillen kuvia ja miettien, mitkä niistä valitsen, etenkin matkailuaiheisiin postauksiin. *ahdistus* Surullista kyllä, esimerkiksi jo kuukausia yhdelle lukijalle lupailemani Ios-postaus on edelleen kesken, koska minulla on Iokselta joku 400+ upeaa kuvaa enkä mitenkään saa supistettua niistä blogipostaukseen sopivaa määrää :( Uskomattomalta kuulostavia ongelmia mutta niin vain on.\nSamasta syystä sitä itsekin tykkää juuri lukea blogeja jne, koska saa valmiiksi peratut vinkit eteensä joutumatta itse kieriskelemään päätösvaikeuden edessä! :D\n:) :) No niinpä! ^_^\n7.3.2016 at 17:32\nJuu ei kiitos toppatakissa juoksemaan :D\nItse juoksen (kuten monet juoksutoverini) ympäri vuoden samoilla ”kesäkengillä”. En ole koskaan edes harkinnut nastakenkiä. Hyvin kulkee, paitsi niillä harvoilla pääkallokeleillä, kun tiet on peilijäässä. Vauhdista kyllä huomaa, että askel on talvella varovaisempi ja kun tiet sulaa, niin vauhtia tulee jotenkin automaattisesti lisää :)\nMuina vermeinä peruskerrasto ja siinä päällä tuulenpitävä juoksu/ulkoilupuku (sama kuin keväällä ja syksyllä). Pakkasen mukaan sitten lisään paitaa, villasukkaa ym. En siis koe, että minulla olisi varsinaisesti erikseen mitään kesä/talvijuoksuvarusteita.\nMinulle juoksussa on olennaista vaihtelevat reitit ja maastot, en varmasti jaksaisi ulkonakaan juosta samaa lenkkiä kerta kerran jälkeen, mutta uusilla poluilla askel aina kulkee :)\n8.3.2016 at 09:54\nPakkasen mukaan sitten lisään paitaa, villasukkaa ym.\nMahtuuko sulla lenkkareihin villasukat…? Jos mulla olisi niin reilun kokoiset lenkkarit että sinne menisi myös villasukka, niin sitten ne tuntuisi normisukilla liian löysiltä.\n9.3.2016 at 13:12\nTori.fistä ja Facebookin urheilukirppareilta löytää kympillä-parilla mainioita juoksuvermeitä, ja samoilla trikoillahan voi juosta sekä sisällä että ulkona – lähinnä juoksutakki taitaa olla sellainen pakollinen ostettava. Muuten kyllä selviää niillä pannoilla ja hanskoilla joita nyt muutenkin käyttää ulkona talvella :)\n9.3.2016 at 22:26\nKiitos vinkistä :) Mä tosin juoksen salilla lyhyempilahkeisilla salitrikoilla joilla en ihan viitsisi talvella mennä ulos :)\n6.3.2016 at 23:04\nOlipa ihana ilta: reilu viisi tuntia Karkkipäivää ja kaikki vieläpä täyttä asiaa. :) Kiitos\n7.3.2016 at 10:53\nEn saanut illalla moneen tuntiin unta, kun varmaan jännitin vähän päivävuorojen vaihtumista aikaisiin aamuihin, niin koko sängyssä viettämäni valveillaoloajan haaveilin tuskissani tuosta tämän kirjoituksen leipä-kalahampurilaisesta ja päätin, että heti töistä päästyäni ostan savustettua kalaa. Nyt olen yllättävän monena päivänä ostanutkin savustettua lohta töiden jälkeen. Ihmeellistä, kun himotuksen kohteena on välillä suklaan sijaan jokin terveellinen eväs.\nNiin, siis vähän kritiikkiä sinulle: miksi laitat aina niin ihania ruokakuvia tänne blogiin! Peräänkuulutan vastuutasi esim. niitä lukijoita kohtaan, jotka nälkäisenä sattuvat näkemään noita ihania värikkäitä kokonaisuuksia.\n8.3.2016 at 09:32\nkoko sängyssä viettämäni valveillaoloajan haaveilin tuskissani tuosta tämän kirjoituksen leipä-kalahampurilaisesta\nVoi eih ^_^ :D\nIhmeellistä, kun himotuksen kohteena on välillä suklaan sijaan jokin terveellinen eväs.\nPeräänkuulutan vastuutasi esim. niitä lukijoita kohtaan, jotka nälkäisenä sattuvat näkemään noita ihania värikkäitä kokonaisuuksia.\nHehheh…. Kannattaa ottaa rutiiniksi pitää jaakaapissa aina värikkäitä vihanneksia ja muita hyviä ruoka-aineita niin ei koskaan jää ilman hyvää ruokaa kun tulee mieliteko :) Vaikka nopeakin. Mulla on jääkaapissa aina myös valmiiksi kypsennettynä hiilarinlähteitä pienissä rasioissa: keitettyä tattaria, kvinoaa ja ohraa. Näin ei kulu aikaa niidenkään kypsentämiseen kun on ruoka-aika. Ainekset kylminä salaattiin jos teen salaattiruoan tai pannuun hetkeksi lämpenemään kalan tai kasvisten kylkeen kun teen lämpimän ruoan. Ateria on aina valmis vartissa :) Lohipihvitkin tein valmiiksi aamulla kun tiesin syöväni niitä myöhemmin päivällä, lounaan koittaessa tarvitsi vain käyttää pihviä uunissa 10 minuuttia juuston kera :)\nSiis aina keitettynä valmiina? Huh, tuo olisi kyllä hyvä idea.\nKyllä, en ala odottelemaan aterian hetkellä 40 minuuttia saadakseni ohralisukkeen. :)\n9.3.2016 at 11:31\nSehän se monesti on juuri syömisen kanssa ongelma, että on jo siinä ruokaa laittaessa niin supernälkäinen, ettei voi millään odottaa kaikkien ruokien valmistumista, niin sitten sortuu syömään siinä samalla sitä puolivalmista ruokaa tai niitä salaattiin tarkoitettuja aineksia. Sitten käykin niin, että on ruuan valmistuttua syönyt jo paljon mitä sattuu, eikä oikealle ruoalle ole tilaa.\n9.3.2016 at 11:40\nVähän yllättävää, ettei kukaan ole kommentoinut tämän postauksen kuvia, kun näytät niissä erittäin kauniilta (miten joku voi näyttää noin hyvältä urheiluvaatteissa!?). :)\nSitten vähän aiheeseen liittyviä havaintoja. Eli urheilurintaliivejä on ainakin pienempikokoisten todella vaikeaa löytää. :( Juoksuun olen löytänyt sopivan tiukat urheilurintaliivit, kun ovat varta vasten juoksua varten suunnitellut. Mutta litistävät kyllä kaiken täysin sileäksi, mikä on sekä hyvä että paha. Onhan niiden pääasiallinen tehtäväkin tukea juostessa ja estää heilumiset, mutta sitten kesällä, kun takki ym. kerrokset vähenevät päältä, niin paljastavathan ne armottoman todellisuuden: t-paita on rinnuksen kohdalta ihan lättänä. :(\nSitten sellaisia perusliikuntaan (esim. kuntosalille, jota en siis harrasta) tarkoitettuja on tosi vaikeaa löytää. Niitä on yleensä vain sellaisista peruskooista eteenpäin saatavilla.\n10.3.2016 at 08:59\nurheilurintaliivejä on ainakin pienempikokoisten todella vaikeaa löytää\nMä en ole kokenut näin, kumma kyllä (kumma siksi että normirintsikoissa on huomattavasti vaikeampaa).\nniin paljastavathan ne armottoman todellisuuden: t-paita on rinnuksen kohdalta ihan lättänä. :(\nJa mitäs tuo taas haittaa? ;) Mun t-paita on aina lättänä, olin sitten urheilu- tai normirintsikoissa. Urheilurintsikoissa tietysti vielä lättänämpi mutta ketäs se kiinnostaa? :)\n10.3.2016 at 11:09\nMinulle tuo on kova pala. En vain pääse yli. Juoksurintaliivit ovat kaikista armottomimmat, kun vetävät muodot ihan nolliksi. :(\nMutta siis sellaisia keskitukevia urheilutoppeja tykkäisin pitää arjessakin, mutta esim. Lidlin pienimmissäkin koissa on aina se irroitettava kangaskaistale tehty paljon suuremmille rinnnoille. Tulee vain aina niin paha mieli, kun niitä sovittelee. Niitä kun olisi niin ihana pitää muuten arkena, kun eivät paina mistään. Parit suht hyvät olen löytänyt, mutta tosiaan se toppausosa (joka estää kaikki epätoivotut läpinäkymiset)on minun varustukselleni aivan liian suuri.


Candy on the Run: Kuinka motivoitua treenaamaan päikkäriaikoina?\nKuinka motivoitua treenaamaan päikkäriaikoina?\nPäikkäriajoista on muodostunut suosikki treeniaikani kotona vietettyjen vuosien aikana. Energia ei riitä siihen, että nousisin aamulla aikaisemmin treenaamaan tai tekisin treenin illalla, sillä olen siinä kohtaa niin väsynyt, että sohva ja iltapala kutsuu. Jos siis haluan saada kotitreenin tehtyä (rauhassa) paras hetki siihen on nyt päikkäriaika.\nKuva kesältä 2017\nUsein minulta kysytään, että miten jaksan treenata tai ihmetellään, että "oletpa reipas, kun treenailet kotona". No, en kyllä tiedä olenko, mutta olen vain pyrkinyt tekemään siitä itselleni prioriteetin, sillä oloni on niin paljon parempi kun liikun. Sillä on älyttömän iso vaikutus myös henkiseen puoleen ja jaksamiseen. Treenin tehtyäni koen, että olen tehnyt päivän aikana edes jotain oman hyvinvointini eteen ja kärsivällisyyteni etenkin rakkaan esikoisen kanssa on treenin myötä kasvanut parempiin mittasuhteisiin. Myös olo omassa kropassa tuntuu paremmalta ja teen myös terveellisempiä valintoja ruuan suhteen. Positiivinen kierre on valmis!\nTreenaaminen ja liikunta ei tietysti ole kaikilla äideillä prioriteetti eikä tarvitse ollakaan. Jos sinä kuitenkin haluaisit sen säännölliseksi osaksi omaa elämää, niin tässä tulee muutamia vinkkejä, joilla itse motivoidun tekemään treenin päikkäriaikana ja pysymään treenirutiineissa kiinni, vaikkei se aina ole niin helppoa. Koska, kyllä..välillä väsyttää, ei huvita, kiinnosta jne. Näitä tulee! Nämä vinkit toki soveltuvat kaikkeen treenaamiseen kotona, ei ainoastaan niihin päikkäriaikoihin! :)\nSuunnittele etukäteen tekeväsi treenin ja pidä siitä kiinni\nUsein teen viikon alussa jonkinlaisen treenisuunnitelman; mitä aion tehdä milloinkin ja minä päivinä teen kotitreenin ja milloin ehkä jotain muuta. Tarvittaessa suunnitelmaa voi muuttaa, mutta pyrin pitämään siitä kiinni. Tiedän siis jo aamulla herätessä, että tänään on kotitreenipäivä ja se auttaa motivoitumiseen, kun asennoidun siihen heti aamusta. Tällä hetkellä teen 3-4 kotitreeniä viikossa.\nTreenivaatteet päälle, vaikka heti aamusta\nPyrin pukemaan treenivaatteet päälle jo hyvissä ajoin ennen päikkäriaikaa ja toisinaan jo heti aamusta, jossei ole muita menoja. Treenivaatteiden päälle pukemisesta tulee mukavan sporttinen olo ja niiden jo ollessa päällä on vähemmän tekosyitä olla tekemättä treeniä, kun lapsen vihdoin saa päiväunille. Olen myös huomannut, että kannattaa katsoa treenivälineet valmiiksi ja suunnitella päivän treeni ennen kuin treeniaika on käsillä, jotta aikaa ei mene hukkaan. Viime aikoina olen pyrkinyt aloittamaan treenin heti, kun olen saanut lapsen nukkumaan ja oma aikani alkaa. Jos vitkuttelen ja teen kaikkea muuta ensin, huomaan pian lapsen jo heräävän, ja treeni jää tekemättä tai kesken.\nSuunnittele etukäteen mitä aiot treenin aikana tehdä\nEtukäteissuunnittelu on tosi tärkeätä. Jos suunnitelmaa ei ole, huomaan, että treeni menee helposti ihan haahuiluksi, mikä ei lyhyissä kotitreeneissä ole se paras vaihtoehto. Kun aikaa on vähän, se kannattaa todella käyttää hyödyksi.\nNykyään pyrin aina suunnittelemaan treenin valmiiksi etukäteen tai vaihtoehtoisesti katson sopivan treenivideon, jonka haluan tehdä tai etsin netin syövereistä valmiin kotitreenin, jota noudatan. Usein myös ajatus siitä, että tiedän jo etukäteen minkä treenin aion tehdä, saa minut motivoitumaan sen tekoon!\nTässä joitakin kotitreeni-ideoita:\nSuosikki treenivideot osa 1\nSuosikki treenivideot osa 2\nKotitreenejä koko kropalle käsipainojen kanssa\nKotitreenivinkkejä: treenivideoita ja muita valmiita treenejä\nOta kellosta aikaa\nKun aloitan treenin laitan kännykästä ajanoton päälle raksuttamaan kohti 30 minuutin aikarajaa. Tarvittaessa pysäytän kellon välillä, jotta todella työskentelen puolen tunnin ajan. Jos puoli tuntia on itsellesi liikaa, päätä, että treenaat 15 tai 20 minuuttia ja katso aika kellosta.\nLyhytkin treeni on parempi kuin ei mitään ja voi olla todella tehokas\nKuten olen kertonut, minulla oli aikoinaan fiksaatio siitä, ettei treeni ollut tehokas ja hyödyllinen, jossei se kestänyt vähintään tuntia! Mutta kuka jaksaa tai ehtii treenata tunnin kotona? :D No, en minä ainakaan enää kovin usein (en edes muista milloin viimeksi), vaan kotitreenit ovat usein kestoltaan aika lyhyitä myös sen takia, että haluan päikkäriaikana ehtiä tekemään muutakin, jos mahdollista. Tällä hetkellä noin puoli tuntia on hyvä treeniaika ja raskauden edetessä varmasti lyhennän treenejä entisestään. Pääasia on tehdä edes jotain ja lyhyt treenikin voi olla tosi tehokas, kun ajan käyttää hyvin! Usein motivoitumiseen auttaakin itselläni se, ettei edessä ole mitään tunnin treenisuoritusta vaan huomattavasti lyhyempi treeniaika.\nHyödynnä lyhyitä HIIT-treenejä\nJoskus, kun vauvan/taaperon unirytmi on vaihteleva, ei koskaan tiedä kuinka kauan päikkäriaika tulee kestämään. Silloin olen huomannut, että kannattaa hyödyntää nopeita ja tehokkaita HIIT-treenejä, jotka voivat kestää vain 10-15 minuuttia. Lyhyellä treenilläkin saa hyvän olon ja säännöllisesti tehtynä myös tuloksia!\nPidä jonkinlaista treenipäiväkirjaa tai kirjaa myös tehdyt treenit kalenteriin\nItseäni motivoi kun saan ruksattua kalenteriin jonkun suunnitellun treenin tehdyksi ja nään, että pikku hiljaa viikolle suunnitellut treenit tulevat tehtyä.\nPidä treenit vaihtelevina, saman tekeminen alkaa kyllästyttää\nPyri tekemään vaihtelevia treenejä. Itse huomaan motivaationi laskevan, jos teen liian pitkään samantyyppisiä treenejä ja liikkeitä. Viime aikoina olen pyrkinyt jakamaan treenit selkeämmin esimerkiksi yläkroppatreeniin, jalkatreeniin, koko kropan treeniin ja core/lantionpohjatreeniin, mikä on heti monipuolistanut treenejä ja helpottanut myös niiden jaksottamista.\nJos päikkäriaikatreeni ei jostain syystä jonain päivänä onnistu, tee minitreenejä pitkin päivää! :) Ne voivat olla hyvä ratkaisu myös siinä tilanteessa, jos itseä väsyttää kovasti ja varsinaisen treenin tekeminen tuntuu liian rankalta. Voisin kuvitella, että minitreenit tulevat vahvasti omaan ohjelmaan taas tulevan vauvavuoden aikana.\nMikä on sinun suosikkitreeniaika? Muita vinkkejä motivoitua aloittamaan treeni? :)\nLähettänyt Karoliina klo tiistaina, tammikuuta 23, 2018\nTunnisteet: Baby, hoitovapaa, kotitreenit, Motivaatio, Treenimotivaatio, äitiysloma\nMoikka! Olen Karoliina Alanne, 34-vuotias espoolainen, kahden tytön (2015 & 2018) äiti, elintarviketieteiden maisteri, sosiaalisen median koordinaattori, kotitreeni- ja juoksuintoilija sekä bloggaaja. Blogissani kirjoittelen liikunnasta, hyvinvoinnista ja pikkulapsiarjesta. Seuraathan myös Instagramissa, joka päivittyy blogia useammin @candyontherun :)\nNimetön 23. tammikuuta 2018 klo 18.59\nVitsit että tuli kuin tilauksesta tämä postaus! Meillä mennään nyt sellaista vaihetta, etten pysty juoksemaan rattaiden kanssa koska neiti herää välittömästi rattaiden pysähdyttyä enkä mitenkään saa häntä enää uudelleen uneen. Lopputuloksena olisi kiukkupäivä - ei kiitos!\nOon joutunut todella miettimään miten saisin treenejä mahdutettumaan riittävästi viikkoon ja taistelen kotijumpan kanssa harva se päivä, kun ei yhtään huvittais sisällä yksin alkaa tekee yhtään mitään. Ja itse en ole vielä päässyt siitä vaiheesta yli, että osaisin arvostaa riittävästi lyhyitä treenejä. Vaikka tiedän niin hyvin, että lyhytkin treeni voi olla tehokas treeni!\nKiitos tosi paljon vinkeistä ja innolla odotan, josko kommentteihin tulisi muidenkin kokemuksia!\nIloa viikkonne :)\nKaroliina 26. tammikuuta 2018 klo 10.06\nMoi Tarja!:) Kiva kun kommentoit! Ootko kokeillut juosta rattaiden kanssa sellaisina aikoina, kun neiti olisikin hereillä koko ajan? :) Treenien sovittaminen viikkoon on kyllä välillä yhtä palapeliä. Olen todennut, että jos niitä useamman haluan sinne saada mahtumaan säännöllisesti, niin sitten pitää mun ainakin tehdä niitä about puolen tunnin treenejä tai välillä lyhyempiäkin. Oletko muuten Instagramissa? Siinä olisi yksi motivaatiovinkki lisää, kun alat seuraamaan sellaisia fitmamoja, jotka treenaa pelkästään kotona lasten kanssa tosi lyhyitä treenejä ja on ihan super hyvässä kunnossa! ;) Tosi monet sellaiset aina inspiroi mua kovasti siihen ajattelutapaan, että lyhytkin treeni kannattaa aina! <3 Kivaa viikonloppua sinne! :)\nAnni 24. tammikuuta 2018 klo 10.13\nKommentoin jo instaan mutta nyt tännekin🙄hyvä kirjoitus.\nMulla auttaa myös tuo että treenivaatteet päälle vaikka jo heti aamusta. Se on myös tärkeää että itse antaa arvoa näille treenihetkille,ne on oikeasti tehokkaita kun päättää niin. Jos itse vähättelee että en mä mitään tee kun vähän vaan jumppailen enkä edes salilla käy,niin varmasti tulee olo ettei niillä ole merkitystä.\nMä arvostan niin paljon nykyään sitä että aikaa ja rahaa säästyy kun ei tartte lähteä erikseen kotoa mihinkään.\nKaroliina 26. tammikuuta 2018 klo 10.08\nMoikka Anni! Kiitos kommentista! :) Jep, toi on tosi hyvä pointti, että mitä enemmän itse niitä omia kotitreenihetkiä arvostaa, niin se auttaa myös motivoitumiseen ja siihen, että pitää niitä tehokkaina. Sama täällä, kotona treenaaminen on helppoa ja edullista (jopa ilmaista) ja sopii ihan loistavasti tähän elämäntilanteeseen! <3 Ihanaa viikonloppua sinne!\nMiten sujui terveellisempi tammikuu?\nKaksi viikkoa Madridissa\nJuokseminen toisessa raskaudessa\nMeidän päivä: tammikuinen lauantai Madridissa\nKotitreenivinkkejä: treenivideoita ja muita valmii...\nLiikunta- ja hyvinvointitavoitteitani vuodelle 2018\nArkea kahden maan välillä\nKohti parempaa oloa (kuten joka tammikuu)\nEnsimmäinen kolmannes rv 5-9


Tutkijat kehittivät toistaiseksi tehokkaimman sähköä tuottavan maalin - suurten pintojen hukkalämpö talteen - T&T\n1.12.2016 klo 19:15\nTällaista lupaavat eteläkorealaisen Ulsan National Institute of Science and Technologyn ja Korean Sähköteknisen tutkimusinstituutin tutkijat. He ovat kehittäneet maalin, joka tuottaa sähköä hyödyntämällä kuumien pintojen lämpöä.\nMaali voidaan levittää siveltimellä tasaisille tai kaareville pinnoille, joten se soveltuu melkein mihin tahansa.\nTutkijoiden mukaan maali voi tuottaa neljä milliwattia virtaa neliösenttimetriltä.\nMarkkinoilla on muitakin sähkömaaleja, mutta tutkijoiden mukaan nyt kehitetty maali on suorituskyvyltään paras. Se lähentelee jo uusimpia nanorakenteisia lämpösähköisiä materiaaleja.\nMaalia voitaisiin käyttää vaikkapa keräämään hukkalämpöä jääkaappien tai moottoreiden pinnoilta.\nUskon, että maalaustekniikkaa voidaan soveltaa hukkalämmön talteenottoon rakennusten, autojen ja laivojen kaltaisista suurista lämmönlähdepinnoista, tutkija Jae Sung Son sanoo Phys.org-sivuilla.\nHän uskoo, että maali soveltuisi myös koteihin.\nRakennuksen kattojen ja seinien lämpötila voi nousta kesällä yli 50 asteen. Jos käytämme lämpömaalia seinissä, voimme muuntaa valtavat määrät hukkalämpöä sähköenergiaksi.\nTutkimus on julkaistu Nature Communications–sivuilla.


Contigo - Matti Mäkinen - kirja(9789512646296) | Adlibris-verkkokirjakauppa\n600 ESPANJAN VERBIÄ\nContigo on kätevä hakuteos, joka tukee verbien opiskelua ja soveltuu myös sanavaraston kasvattamiseen.\nContigo esittelee aakkosjärjestyksessä 600 espanjan tavallisinta verbiä. Jokaisesta verbistä on oma selkeä taulukkonsa, johon on koottu kaikki taivutusmuodot. Kunkin verbin yhteydessä esitellään samaan sanaperheeseen kuuluvat substantiivit ja adjektiivit käyttöesimerkkeineen. Runsaista esimerkkilauseista selviävät verbien käyttöön liittyvät kielioppisäännöt ja kysymykset.\nContigo sopii kaikille espanjan kielen opiskelijoille heti alkeistason opintojen jälkeen. Contigo on toimiva käsikirja myös opettajan kirjastossa.


Kommentti: Kokoomus voi ottaa oppia Itävallasta – mutta oppi voi viedä ojaan - Politiikka - Ilta-Sanomat\nSebastian Kurz, Euroopan karismaattisin konservatiivijohtaja ja Petteri Orpo, kokoomuksen puheenjohtaja.Kuva: Christian Bruna / EPA, Jussi Nukari / Lehtikuva\nViikko sitten Itävallan nuori konservatiivijohtaja Sebastian Kurz otti murskavoiton vaaleissa, vaikka hänen edellinen hallituksensa kaatui kaaokseen keväällä. Silloin nousussa ollut hallituskumppani, oikeistopopulistinen vapauspuolue sekaantui venäläisiin valeoligarkkeihin, viinaan ja videoon. Itävallat suosivat nyt hiukan sisäsiistimpää vaihtoehtoa. Kurz tietää mitä tehdä.\nKeväällä Orpo hävisi Suomen eduskuntavaalit. Vielä pahempaa kokoomukselle oli, että se hävisi ylimielisyyttään hallitusneuvottelut Sdp:n kanssa. Kokoomus unohti, että kepu pettää aina, jopa silloin kun se kertoo menevänsä oppositioon. Niinpä kokoomus iski liian kovat ehdot pöytään ja Antti Rinne pääsi valitsemaan valmiiksi mieluisemman vaihtoehdon. Orpo ei tiedä mitä tekisi.\nPolitiikkaa vain omille\nViikolla kokoomus yritti tehdä edes jotain ja teki välikysymyksen. Se lämmitti puoluetta kuin housuun pissiminen pakkasella. Mikä nyt suomalaisessa demokratiassa on yleisemminkin välikysymyksen merkitys.\nKokoomus otti aseekseen työllisyyden, joka on julistettu Rinteen hallituksen ohjelmien heikoimmaksi kohdaksi, mutta se ei välttämättä ole juuri se. Ei kannata ajatella kliseillä.\nKokoomuksen puheenvuorot voi tiivistää, että ”työnteon on oltava aina kannattavampaa kuin joutenolo”. Tuttua ja turvallista omille kannattajille. Muutama viikko sitten Helsingin Sanomat julkaisi kansalaiskyselyn tehokkaimmista työllisyyskeinoista. ”Työttömyysturvan ehtojen kiristys” sai 17 prosentin kannatuksen. Se on sattumoisin suunnilleen sama kuin kokoomuksen puoluekannatus viimeaikaisissa mittauksissa.\nOrpo väljässä hirressä\nMutta jotain pitäisi tehdä. Alkukesästä kokoomus pisti silmänsä lujasti kiinni ja vakuutti itselleen, että kaikki on vain pahaa unta. Heti syksyllä hallitus ajautuisi vaikeuksiin budjetin kanssa ja vaikka kaatuisi. Nyt on silmien avaamisen aika ja sen tunnustaminen, että oppositiotaipaleesta voi tulla pitkä ja kivinen.\nPetteri Orpo ei ole ollut puheenjohtajana onneton. Kun eduskuntavaaleissa keskusta romahti ja siniset tuhoutui, kokoomus melkein piti asemansa. Näin myös heti sen jälkeen eurovaaleissa. Tämän vuoksi Orpon hirsi on vielä väljä.\nMutta kokoomuksen ainoa päämäärä on nousta taas pääministeripuolueeksi. Se ei onnistu vain varmoja kannattajia miellyttämällä. Kokoomuksen pitäisi valita tiensä politiikassa, jonka 2010-luku muutti kokonaan ja joka ei 2020-luvulla palaa entiselleen.\nKamppailu kokoomuksen sielusta ja suunnasta alkaa.


Omavalmiste HT 6.8M VAIHTO/TARJOUS moottorivene 2005 - Savonlinna - Nettivene\nvarusteita ja tietoja.\n-plotteri/kaiku raymarine 7 2 vuotta vanha\n-hyrd.ohjaus 2 vuotta vanha\n-annkkurikelat edessä ja takana\n-radio ja blootooth,usb\n-hb läppäri ja testeri(yamaha)kone japanissa tehty\n-varaosia,2 uutta puolaa,map anturi,k,akselin tunnistin,2 kpl.pa,pumppuja,siirto ja korkeapaine.\nVaihdossa käy kevyt KA,pienempi venepaketti tai hidas matkavene,halvempi auto ?\nTässä nyt mitä muistui mieleen,vene savonlinnassa laiturissa.\nOmavalmiste HT 6.8M VAIHTO/TARJOUS\nVuosimalli 2005 Rekisterinumero T44860\nPäivitetty 25.06.2020 Omistajia 2\nTalvisäilytysvarusteet traileri ja tarvikkeet Makuupaikkoja 2\nOmavalmiste HT 6.8M VAIHTO/TARJOUS Moottorivene\nTässä nyt mitä muistui mieleen,vene savonlinnassa laiturissa. Piilota »\nMalli: kaasuhella ja 12v sähköpuhallus\n- Kaasuhella antaa nopeasti syksyllä lämmintä,lisäksi 12v lämmitin lasille ja maasähkölla omavalintainen lämmitys.Voi saada diesel lämmittimen mukaan.\nKatso myytävänä olevat Omavalmiste HT 6.8M VAIHTO/TARJOUS vaihtoveneet »\nT44860, Nettivene ID 770384


Some ja blogisisallot\nTeksti-, kuva- ja videosisältöjä, jotka puhuttelevat unelma-asiakastasi.\nJotta sosiaaliseen mediaan tuottamasi sisällöt saavat parhaan mahdollisen näkyvyyden ja tavoittavat varmasti kohderyhmäsi, tuemme sisällöntuotantoa somemarkkinoinnilla. Mainonnan avulla potentiaaliset asiakkaasi löytävät palveluidesi pariin ja yrityksesi jää yhä useamman mieleen. Näkyvyyden ja myynnin parantamiseen tarvitaan mainonnan lisäksi myös jatkuvaa sisällön optimointia (SEO). Uutta sisältöä puolestaan tuotetaan saatujen tulosten perusteella.\nSosiaalisen median markkinoinnissa hyödynnämme laajaa kokemustamme useista eri alustoista, kuten Facebook, Instagram LinkedIn, Twitter ja TikTok. Tarkemmat kanavavalinnat teemme kuitenkin aina kohderyhmäsi mukaisesti saavuttaaksemme parhaat mahdolliset tulokset.\nMe autamme sinua suunnittelemaan ja tuottamaan laadukasta, kiinnostavaa ja aidosti asiakastasi palvelevaa teksti-, kuva- ja videosisältöä monikanavaisesti.\nTarjoamme some- ja blogisisältöjen tuotantoa sekä jatkuvana osana kuukausipalveluamme että yksittäisiin tarpeisiin esimerkiksi brändiuudistuksen yhteydessä. Käytännössä kuukausipalvelu voi sisältää esimerkiksi haamukirjoitettuja blogiartikkeleita, sosiaalisen median päivityksiä sekä kevyitä somevideoita - yhdessä tehdyn suunnitelman ja sovitun mallin mukaisesti.\nJatkuvalla optimoinnilla tuomme tehoa markkinointiisi. Aloitamme yhteistyön aina yhteisten tavoitteiden sekä mittareiden määrittämisellä. Tämän pohjalta rakennamme teille dashboard-näkymän, josta voitte jatkossa seurata sovittujen mittareiden kehittymistä reaaliaikaisesti.


KONEOPERAATTORI PUTKIKONEELLE, Go On Pori\nIlmoituksen osoite: https://tyopaikat.oikotie.fi/tyopaikka/1334170\nPasi Kuusinen Oy on perustettu vuonna 1990. Yritys toimii Meriser Oy:n rinnalla ja aloittaa muoviputkien valmistuksen Merikarvialla.\nHaemme nyt joukkoomme KONEOPERAATTORIA putkikoneelle.\n- ekstruusiokoneiden käytön sekä hallinnan\n- ruiskuvalukoneiden käytön sekä valvonnan\n- tuotannon laadunvalvonnan\n- omaat perustietotekniset taidot\n- robotiikka- ja sähköpuolen osaaminen\n- alan työkokemus ehdoton\nTyö alkaa heti sopivan tekijän löydyttyä. Työsuhde on aluksi määräaikainen henkilöstöpalvelu Go On Pori:n kautta n. 6 – 12 kk.Tämän jälkeen on mahdollisuus siirtyä asiakkaan omille kirjoille vakituiseen työsuhteeseen.\nTyöaika 10-12h/päivä, 3-4 päivää/viikko.\nTyötehtävät ovat monipuolisia ja välillä haastaviakin, joten haastetta työssä on. Tarjoamme viihtyisän työympäristön ja mukavan työporukan voimakkaasti kehittyvässä yrityksessä.\nPalkkaus on muovituote- ja kemiantuoteteollisuuden TES mukaisesti.\nLinkki hakuun: https://go-on.fi/tyopaikat/koneoperaattori-putkikoneelle-10609/\nLisätietoja antaa Go On Pori p. 044-980 2826, pori@go-on.fi (ark. 8-16)\nSijainti: Merikarvia, Satakunta


BK-46 ja Cocks Suomen Cupin finaaliin – Käsipallon SM-liiga\n15.12.2021 /in Ajankohtaista /by\nMiesten Suomen Cupin välierät pelattiin keskiviikkona ja tiensä helmikuun 2022 alussa pelattavaan finaaliin raivasivat BK-46 ja Cocks.\nCocks kohtasi välierässä seuran sisäisessä kamppailussa Cocks Akatemian ja vei odotetusti voiton. Ottelu ratkesi pitkälti jo avausjaksolla, jonka Cocks vei 11 maalin erolla johdettuaan jo reilun vartin pelin jälkeen kymmenellä osumalla ja toinen jakso jäi pitkälti muodollisuudeksi.\nCocks Akatemian luotsi Antti Karjalainen näki kamppailun tarjonneen hyvää oppia loppukautta ajatellen.\n– Hieno syksy nuorelta joukkueelta, A-junnujen kärjessä. divarissa taistellaan jatkosarjan paikasta. Tämä peli oli loistava valmistautuminen ensi maanantain peliin, Karjalainen sanoi.\nCocksin päävalmentaja Kaj Kekkikin ajatteli ennen kaikkea vastustajaa varsin helpon iltapuhteen jälkeen.\n– Toivottavasti Akatemia sai tästä jotain irti. [Joakim] Angjelovski oli hyvä maalissa, Kekki kehui Akatemian veräjänvartijaa.\nBK-46:n ja Dickenin kohtaaminen toi karjaalaisille makean revanssin taannoisesta tappiosta Dickenille SM-liigassa. BK nykäisi avausjaksolla numeroista 6-6 kymmenessä minuutissa tilanteeksi 15-6 ja karkasi samalla tavoittamattomiin. Tämän jälkeen ero ei missään vaiheessa enää seitsemää maalia pienempänä käynytkään.\nBK-46:n päävalmentaja Andreas Rönnberg oli aiheesta iloinen.\n– Olen erittäin tyytyväinen koko joukkueeseen. Näin pitäisi aina pelata, Rönnberg riemuitsi.\nDickenin päävalmentaja Björn Monnberg myönsi tappion kiertelemättä.\n– Ei päästy koskaan sisään otteluun. Olimme askeleen perässä koko ottelun ajan, Monnberg totesi.\nSuomen Cupin finaali pelataan 5.2.2022 BK-46:n toimiessa kotijoukkueena.\nCocks – Cocks Akatemia 40-25 (22-11)\nCocks: Santeri Vainionpää 11, Teemu Tamminen 10 (2), Srdjan Mijatovic 7, Teimuraz Orjonikidze 6, Sandro Samardzic 4, Vitalie Nenita 1, Djordje Djekic 1\nCocks Akatemia: Miika Kaukoranta 8 (1), Anselmi Koskela 4, Juuso Kangasniemi 4, Aaro Kilpinen 2, Julius Kemppainen 2 (1), Niko Hållman 2, Joona Tamminen 1, Teemu Karjalainen 1, Aapo Bergholm 1\nCocks Akatemia: Teemu Karjalainen 1 x 2 min\nBK-46 – Dicken 32-24 (18-11)\nBK-46: Nico Rönnberg 6, Jac Karlsson 6 (1), Markus Viitkar 4, Sebastian Säkkinen 4, Alex Lignell 3, Janne Korpimäki 3, Oscar Kihlstedt 3, Miska Henriksson 2, Robin Sjöman 1\nDicken: Max Granlund 6, Thomas Hollfast 5 (3), Filip Söderlund 4, Benny Broman 4, Joacim Broman 2, Casimir von Knorring 1, Anton Rémy 1, Armi Pärt 1\nBK-46: Markus Viitkar 1 x 2 min\nDicken: Jukka Kamula 1 x 2 min, Max Granlund 1 x 2 min\nAvainsanat: BK-46, Cocks, Cocks Akatemia, Dicken, Suomen Cup\nhttps://msm.finnhandball.net/wp-content/uploads/sites/5/2021/12/BK46_Ronnberg_Andreas_2122.jpg 428 1007 tbrmedia https://msm.finnhandball.net/wp-content/uploads/sites/5/2016/09/header-liiga-500.png tbrmedia2021-12-15 21:46:272021-12-15 21:46:27BK-46 ja Cocks Suomen Cupin finaaliin\nCocks väänsi pisteet GrIFK:n vieraana\nBK-46 suurten muutosten edessä\nCocks vakuuttavaan voittoon ÅIFK:sta\nMiesten Suomen Cupin välierät keskiviikkona 15.12. Dickenissä päävalmentajavaihdos ensi kaudelle – Sirenius seuraa Mo...


Winestudio - viinijuttuja: Aussilämpöä marraskuun sateisiin\nVanha tuttu Penfoldsin viinitalo piristi synkkää maanantaita tuhdeilla viineillään. Viinien maistaminenhan on aina ihan huippua, mutta Penfoldsin viinintekijän, Andrew Baldwinin johdolla tastingtilaisuus oli ainutlaatuinen.\nAndrew kuuluu Penfoldsin tähtitiimiin, joka löytyy näiden meilläkin saatavissa olevien BINien takaa.\nNumeroidussa BIN-nimessä ei sinällään ole mitään erityisen mystistä, mutta tämän etiketin takaa löytyvässä viinissä on talon tapaan hienouksia sitäkin enemmän.\nBINit ovat maanalaisia viinivarastoja, jotka on sitten numeroitu mikä mitenkin, markkinointimiesten ideoiden mukaan. Löytyy viineistä jopa BIN 707, joka on saanut numerointinsa Boeing-lentokonetyypin mukaan..\nKuten Andrew totesi, Penfolds on tunnettu siitä, että siellä on menty aika tavalla valtavirrasta poikkeavalla tavalla - ensin huippulaatuun, Grangeen ja sieltä sitten pikkuhiljaa alaspäin - enemmän kaupalliseen tyyliin. No nämä nyt maistossa olleet viinit eivät tosin hintansa, eivätkä laatunsa puolesta ole ihan varsinaisesti kaupallisia viinejä sanan varsinaisessa merkityksessä, hintaa Alkon tilausvalikoimassa viineillä on 25 eurosta St. Henrin 72,50 euroon pullolta. Laatua saa kyllä sitten joka eurolle.\nKorkeasta laadusta pidetään jatkossakin huolta, talolla menee hyvin ja investointeja tehdää hurjaa vauhtia. Tuotantokapasiteetti onkin tarkoitus saada tuplattua seuraavan kolmen vuoden aikana.\nPenfolds haluaa tehdä suuren luokan viinejä, jotka kestävät ikääntymistä ja ainakin tällä setillä siihen on päästy vallan mainiosti. Suosittelen lämpimästi!\nLähettänyt Winestudio klo 13.47


Sisustusvalaisimet | karivuorela.fi\nTRIO BOOLAN RIIPPUVALAISIN - VALMISTETTU PUUSTA\nUpea luonnollisempi vaihtoehto valaistukseen.\nMITAT:Halkaisija 50 cm Suurin korkeus 150 cm\nRIIPPUVALAISIN TRIO TRUMPET HARJATTU TERÄS\nRunko harjattua terästä, kupu valkoista lasia.\nDemi riippuvalaisin.Upea verkkoriippuvalaisin on helppo sijoittaa erilaisiin tiloihin ja tyyleihin. Polttimovalinnalla voidaan vaikuttaa monipuolisesti valaisimen tyyliin ja käyttötarkoitukseen Valaisin muuntuu kauniista tunnelmavalaisimesta kirkkaaksi yleisvalaisimeksi.\nManhattan-riippuvalaisimessa on puinen yksityiskohta rungossa ja musta varjostin. Materiaalien ja värien yhdistelmä luo hienostuneen tunnelman. Halkaisija 11 cm, kiinteä asennus.\nPöytävalaisin BIRILLO TL 1 medium tuotetiedot:Hauska pöytävalaisin.Pyöreä mattalasi päästää valon tasaisesti läpiLeveys 22 cm Max valoteho 1x60W, E27\nValaisin on sisältä valkoinen, joten\nvalo heijastuu tehokkaasti.\nKoukkukiinnityksen sekä valmiiksi asennetun kattopistokkeen ansiosta Marianne-kattovalaisin on helppo ja nopea asentaa kattoon. Suuri kattokuppi peittää koko kattopistorasian.\nTRIO NAGANO -plafondissa on kaunista tunnelmaa säihkyvä starlight-kupu ja todella tehokas integroitu 80 watin SMD led -valonlähde, jolla on huikea 6400 lumenin valoteho. Huoneen tunnelmaa ja valoisuutta on helppo muuttaa mukana tulevalla kaukosäätimellä, jolla voidaan säätää portaattomasti valon kirkkautta ja värilämpötilaa lämpimän ja kylmän valkoisen välillä (3000–5500 K).Akryylikuvun pienet koloset tuikkivat kauniisti luoden tähtitaivas-efektin. Kuvun halkaisija on 79 cm ja valaisimen korkeus 10,8 cm. Valaisimessa sisäinen himmennin, joten ei sovellu käytettäväksi ulkoisen himmentimen kanssa. Sisäkäyttöön sopivan led-plafondin suojaluokka on IP20.Nagano-led-valaisin voidaan kytkeä päälle kaukosäätimellä tai tavallisella seinäkytkimellä. Muisti-toiminto kytkee valaisimen päälle siinä asetuksessa, kun olet sitä ennen sammuttamista käyttänyt. Yövalo -toiminto himmentää valaisimen ilta-aikaan sopivaksi. Kaukosäätimen nuolipainikkeilla ohjataan portaattomasti valon tehoa ja lämpötilaa. Mode-painikkeella voidaan siirtyä suoraan 100%kirkkaus/sammuta/yövalo -toimintojen välillä.\nkuvun halkaisija: 79 cm• korkeus: 10,8 cm\nTRIO SHOGUN -kattovalaisimessa on säädettävä värilämpötila, säätöväli 3000 - 5500 kelvintä. Säätö tapahtuu mukana tulevalla kaukosäätimellä. Säätimellä voi myös himmentää valaisinta, säätöväli 0 - 2400 lumenia. Valaisimessa on myös yövalo toiminto. Valaisimen kupu reijitetty ja tämä luo tähtimäisen efektin valojen ollessa päällä. Tuotetiedot: Korkeus: 60 mm Halkaisija: 425 mm\nRottingista valmistettu Tuuli -riippuvalaisin moneen eri tilaan.\nKokonaiskorkeus: 1600 mm\nBrody-riippuvalaisin yhdistää usean trendin samaan valaisimeen - pelkistetty valaisin, luonnonvärinen puu ja mustat twistatut johdot on kiedottu vapaasti tangon ympärille. Neljällä valopisteellä varustettu pitkänmallinen valaisin ei roiku koristeellisten johtojen varassa, vaan ripustuksen varmistavat vaijerit. Johdot voidaan asetella niin, että kaikki valopisteet ovat samassa tasossa tai leikitellä eritasoratkaisuilla. Lopulliseen ulkonäköön voi vielä vaikuttaa lamppujen valinnalla.Ei sisällä 4xE27 max 28W lamppuja, jotka ovat valittavissa esim. himmennettävinä. Pituus 85 cm ja leveys 9 cm. Korkeus säädettävissä max 150 cm. Valaisin on varma katseenvangitsija vaikka suurenkin ruokapöydän yläpuolella. Tarvittaessa puutangon voi vielä maalata omaan sisustukseen sopivaksi.\nLUNAR KATTOVALAISIN on todellinen erikoisuus! Voit säätää mukana tulevalla kaukosäätimellä erilaisia kuun tiloja täysikuusta aina kuun pimennykseen. Valaisimessa on integroitu LED-valonlähde, jonka valoteho on portaattomasti säädettävissä. Myös yövalo-toiminto.\nKorkeus: 120 mmHalkaisija: 600 mmLamppukanta: Kiinteä LED InfoHimmennettävä: KylläHimmennin: Kaukosäädin\nBOTTLE OF LIGHT -VALAISIN Tartu pullon kahvasta ja vie valo sinne missä sitä tarvitset. Leikkisä muoto ja kahva mahdollistavat monenlaisen asettelun.\nBottle of Light on pöytävalaisin, joka valaisee ympäristöään kauniisti. Valaisimen kupu on kestävä ja kierrätettävä, eikä se kuumene.Myös ulkovalaisin versio.\nEero Aarnion Tupla Kupla -pöytävalaisin.\nKatto/seinävalaisin neljä kohdevaloa.Pituus 50 cm.\nHaitari varrella säätyvä seinävalaisin myös sivuille. Erittäin toimiva lukuvalona.\nTrio Camillus on kookas ja suorakulmainen yleiskattovalaisin. Selkeän arkkitehtinen valaisin moneen kattoon. Runsaasti valotehoa minimalistisissa kehyksissä. Valaisimen kirkkautta voidaan säätää 3-portaisesti (100%-50%-25%) tavallisen valokatkaisimen avulla, kätevää ja kustannustehokasta. Tuotetiedot:\nKorkeus: 30 mm Syvyys: 600 mm Leveys: 600 mm Lamppukanta: Kiinteä LED Kotelointiluokka: IP44\nTrio Baloubet on näyttävä flex-varren avulla suunnattava 2-os. lattiavalaisin, jossa valo loistaa myös pallo-osan valkoisen renkaan kautta. Korkeus max 125 cm, leveys 20 cm ja syvyys max 45 cm. Materiaali kromattu metalli ja valkoinen akryyli.\nTrio Baloubet riippuvalaisin, säädettävä korkeus..\nTrion persoonallinen, antiikkihopean värinen seinävalaisin Gotham on 46,5 cm korkea ja 14,6 cm leveä. Gotham-seinävalaisin sopii tehdasmaisesta industrial-tyylistä pitävälle. Seinävalaisimen varsi on putkimainen ja kupu on kehikko, jonka takaa polttimo näkyy ja loistaa hyvin.\nTrion mielenkiintoinen, antiikkihopean värinen pöytävalaisin Gotham on 40 cm korkea ja 25 cm leveä. Gotham-pöytävalaisin sopii tehdasmaisesta industrial-tyylistä pitävälle. Lattiavalaisimen varsi on putkimainen, ja sen kupu on kehikko, josta polttimo näkyy ja loistaa hyvin.\nTrion näyttävä, antiikkihopean värinen riippuvalaisin Gotham on 150 cm korkea, 102 cm leveä ja 46 cm syvä. Gotham-riippuvalaisin sopii tehdasmaisesta industrial-tyylistä pitävälle. Riippuvalaisimen runko on putkimainen, ja sen kuvut ovat kehikkoja, joista polttimot näkyvät ja loistavat hyvin.\nTrion tyylikkäässä Marriot-seinävalaisimessa on kaksi valonlähdettä. Ylävalossa on E27-kanta, polttimo ei sisälly mukaan. Lukuvalona toimii integroitu LED-valonlähde, jota voi suunnata. Molemmat valonlähteet ovat erikseen kytkettävissä rungossa olevilla on/off-kytkimillä. Valaisimen runko on harjattua terästä ja kupu valkoista tekstiiliä.\nTrion säihkyvä, valkoisen värinen LED-plafondi Potz on 12 cm korkea ja halkaisijaltaan 50 cm.Luokitus IP 44, Potz-plafondissa on integroitu LED-valonlähde, jonka valoteho on säädettävissä vakiokytkimellä. Kytkimen päälle/pois-toiminnolla saat joko 100, 50 tai 25 prosentin valotehon. Potz on hyvä perusplafondi kotiin kuin kotiin.\nKano pöytävalaisimessa on persoonallisen hauska runko, joka koostuu erivärisistä keraamisista palasista. Tyylikäs valkoinen tekstiilikupu. Valittavana kaksi kokoa,43 tai 60 cm.\nARIES 3-kpl sarja ALASVALO\nVärit: Kromi tai Antiikki messinkiMitat: 91.0 mm x 91.0 mm x 80.0 mmSäädettävä alasvalo 3 kpl sarja halogeenipolttimolla 12V.GU5,3. max 3x35W. IP24. 38° valokeila. Himmennettävä.\nTrio Oregon on kookas yleiskattovalaisin. Valaisimen kirkkautta voidaan säätää 3-portaisesti (100%-50%-25%) tavallisen valokatkaisimen avulla, kätevää ja kustannustehokasta.\nSelkeälinjaista ja älykästä yleisvaloa helposti ja yksinkertaisesti. Trio WiZ -sarjan Livaro on pitkänmallinen valkoinen. Valaisinta voi himmentää portaattomasti integroidun valonsäätimen avulla. Valon väriä voi myös säätää portaattomasti 3000,4000,5000K. Tämä valaisin sopii hyvin niin kotiin kuin toimistoonkin. Yksinkertaisimmillaan valaisinta voidaan hallita tavallisella seinäkytkimellä kahta eri valoasetusta käyttäen. Valaisimen mukana tulee myös yksinkertainen kaukosäädin, jolla voidaan valaistusta säätää neljää eri valoasetusta käyttäen . Tunnelma-asetukset voidaan tallentaa helposti kaukosäätimen muistiin.\nOhjaa sinulle parhaiten sopivalla tavalla. Valaistuksen uusi, älykäs maailma avautuu kun lataat WiZ -applikaation App Storesta tai Google Playstä omaan älypuhelimeen, joka mahdollistaa myös yhteensopivuuden esim. Google Homen ja Amazon Alexan kanssa. Voit säätää valoja aikataulutetusti, sensoreilla toimivaksi ja ohjata yksinkertaisilla äänikomennoilla. Voit hallita useita sijainteja esim. kotiasi ja kesäasuntoasi samanaikaisesti ja vaikka pitää paikka asutun näköisenä vaikka olisit lomamatkalla. WiZ käyttäjien määrä voidaan yksilöllisesti määrittää esim. perheenjäsenten kesken. WiZ ottaa yhteyden pilvipalveluun, tallentaa asetukset ja luo päivitykset automaattisesti olitpa missä päin maailmaa tahansa.\nLULU riippuvalaisin on kepeä, 50-luvun henkinen valaisin esimerkiksi keittiöön. Pirteät pastellinsävyiset värit piristävät kummasti tilaa kuin tilaa! Valaisimessa on valmiiksi kattopistoke, joka tekee sen asentamisesta helppoa ja nopeaa. Lisäksi valaisimessa on tarpeeksi suuri kattokuppi peittämään koko kattopistorasian. Muut värit pinkki ja vihreä.\nTRIO CAMILLUS on yleisvalaisin myös kosteaan tilaan. Korkeus ainoastaan 3 cm. 3-portainen himmennys normaalilla valokytkimellä. 3000K.\nKäyntejä kotisivuilla:160025 kpl


Steelers luottaa Intoon – ”Vanhaan fiilikseen ja työteliäisyyteen pohjautuvaa rakkikoiramaisuutta” « Pääkallo.fi – salibandy\nSteelers luottaa Intoon – ”Vanhaan fiilikseen ja työteliäisyyteen pohjautuvaa rakkikoiramaisuutta”\nVille Into (mustassa asussa) valmensi viimeiset viisi kautta FoSua. Kuva kevään 2021 Divarikarsinnasta. Kuva: Esa Takalo\nMiesten F-liigasta Divariin pudonnut Hämeenlinnan Steelers on julkistanut ensi kauden päävalmentajansa.\nSteelers kertoo verkkosivuillaan, että miesten edustusjoukkueen ruoriin tarttuu Ville Into. 42-vuotias Into siirtyy Steelersiin Forssan Suupparien päävalmentajan paikalta.\nSteelersin puheenjohtaja Arto Hiltunen kertoo seuran uutisessa, että päävalmentajan valinta kesti useita kuukausia ja se on tehty hartaudella.\nVille Into suorittaa parhaillaan Salibandyliiton huippuvalmentajan koulutusta ja valmentajan ammattitutkintoa, minkä aikana hänelle on omien sanojensa mukaan herännyt intohimo nimenomaan nuorten pelaajien kehittämiseen.\n– Joukkueen ensi kauden pelityyliin on jo itsellä ajatuksia, ja näitä pelillisiä ajatuksia päästään pureskelemaan valmennustiimin kanssa hieman myöhemmin. Divari on todella kovatasoinen sarja. Se toimii hyvänä kasvualustana ja tukee erinomaisesti seuran halua kehittää pelaajia, Into sanoo Steelersin sivuilla.\nInto on valmentanut FoSua viimeiset viisi vuotta, mitä ennen hän ehti valmentaa kolmen kauden ajan Loimaan Leiskua. Leiskuun hän hyppäsi käytännössä heti pelaajauran päätyttyä vuonna 2014.\nPelaajaurallaan Into edusti pääasiassa FoSua, mutta piipahti myös Hämeenlinnan Trackersissa ja Nokian KrP:ssa.\n– Hän on itse pelannut Trackersin edustusjoukkueessa kaudella 2005-2006 ja tulee nyt takaisin tuomaan tärkeitä uusia tuulia meidän toimintaamme. Tiivistettynä Villen myötä saavutamme sitä vanhaan fiilikseen ja työteliäisyyteen pohjautuvaa rakkikoiramaisuutta sekä sitoutuneisuutta. Lisäksi Ville tuo myös valmentajan ammattitutkinnon opit, pelillisen tieto-taidon ja valmennukselliset vinkit, puheenjohtaja Hiltunen maalailee Steelersin sivuilla.